KDH schválilo kandidátov na primátorov dvoch krajských miest

Členovia celoslovenskej Rady rokovali o voľbách a novom dokumente.

MÝTO POD ĎUMBIEROM. Komunálnym voľbám, podpore malých farmárov a príprave programového dokumentu s názvom Oslava rodiny bolo venované zasadnutie celoslovenskej Rady Kresťanskodemokratického hnutia (KDH), ktoré sa v sobotu konalo v Mýte pod Ďumbierom v okrese Brezno. Na tlačovej konferencii po zasadnutí Rady o tom informoval jeho predseda Alojz Hlina. "O mesiac pripravujeme zásadnú programovú konferenciu, kde budeme schvaľovať dokument Oslava rodiny. Riešili sme aj záležitosti, ktoré sa týkajú vnútorného chodu strany. Podarilo sa nám napríklad prijať dohodu, akým spôsobom sa budú tvoriť kandidátky pre eurovoľby a parlamentné voľby," priblížil Hlina. Členovia sa ďalej zaoberali schvaľovaním potenciálnych kandidátov do komunálnych volieb. "Hľadáme kandidátov vo všetkých bezmála 3000 mestách a obciach na Slovensku. Sme pripravení na spoluprácu, odporúčame všetkým našim štruktúram spolupracovať s opozičnými stredopravými politickými subjektmi a neodporúčame spolupracovať so stranami Smer a Ľudová strana Naše Slovensko," uviedol podpredseda hnutia Peter Bobula. Doplnil, že tiež schválili kandidátov na primátorov dvoch krajských miest. "V Nitre bude naším kandidátom na primátora súčasný viceprimátor Ján Vančo a v hlavnom meste Bratislava bude našou kandidátkou Caroline Lišková," konkretizoval podpredseda. Ako pokračoval europoslanec za KDH Ivan Štefanec, Rada prijala i uznesenie na podporu malých poľnohospodárov. "Súčasná situácia je naozaj veľmi znepokojujúca. Predovšetkým malí farmári sa nevedia domôcť spravodlivosti," konštatoval Štefanec, podľa ktorého je to neúnosné. "Sú perzekvovaní a znevýhodňovaní na úkor veľkých organizovaných skupín. KDH urobí všetko pre to, aby malí farmári na svojej pôde mohli slobodne podnikať," dodal.


Moskovský súd zrušil domáce väzenie pre režiséra Serebrennikova

Režisér je obvinený zo sprenevery viac ako 1,8 milióna eur.

MOSKVA. Moskovský mestský súd v pondelok zrušil domáce väzenie, ktoré nariadil režisérovi Kirillovi Serebrennikovovi, obvinenému v kauze sprenevery. Informovala o tom agentúra Interfax s tým, že režisér nesmie bez dovolenia opustiť miesto trvalého pobytu alebo inak brániť vyšetrovaniu. Mestský súd tak zrušil rozhodnutie súdu nižšieho stupňa z 2. apríla, ktorým sa Serebrennikovovi predĺžilo domáce väzenie až do 4. júla. Rovnaký súd v pondelok zrušil domáce väzenie aj dvom ďalším osobám zapleteným do kauzy sprenevery. Ide o bývalú šéfku oddelenia ministerstva kultúry pre štátnu podporu umenia a ľudového umenia Sofju Apfeľbaumovú a bývalého generálneho riaditeľa Siedmeho štúdia Jurija Itina. Obaja sa museli zaviazať, že neopustia miesto svojho trvalého pobytu. Interfax dodal, že v domácom väzení zostáva bývalý generálny producent Siedmeho štúdia Alexej Malobrodskij. Serebrennikov bol v domácom väzení od augusta 2017 a čakal v ňom sa súdny proces. Je obvinený zo sprenevery v prepočte viac ako 1,8 milióna eur z dotácií ministerstva kultúry, ktoré boli v rokoch 2011 - 2014 vyčlenené na realizáciu umeleckého projektu Platforma. Režisér, ktorý pôsobil ako umelecký šéf Gogoľovho divadla v Moskve, obvinenia odmieta a pokladá ich za "absurdné a nezmyselné". V prípade odsúdenia mu hrozí až desať rokov väzenia. Serebrennikovov osud vyvolal na ruskej umeleckej scéne veľmi silnú vlnu odporu. Prenasledovanie režiséra odsúdili tiež mnohí jeho zahraniční kolegovia. Domáce väzenie znemožnilo režisérovi absolvovať premiéry svojich dvoch divadelných produkcií. Na práci na projektoch však pokračoval, pričom napriek zákazu používal telefón i internet. Serebrennikovova tvorba je vo svete sledovaná, jeho filmy sa premietali na festivaloch v Cannes aj Benátkach. V marci dostal v Rusku tamojšiu najprestížnejšiu cenu - Nika - ako najlepší režisér, a to za svoj najnovší film Leto o sovietskej rockovej hviezde Viktorovi Cojovi, ktorý strihal už v domácom väzení.


Johaugová potvrdila dominanciu, na prebiehajúcich MS získala už tretie zlato

Medaily získali iba škandinávske krajiny.

Beh žien na 30 kilometrov voľne s hromadným štartom: SEEFELD. Nórska bežkyňa na lyžiach Therese Johaugová bezkonkurenčne zvíťazila v sobotňajších pretekoch na 30 kilometrov voľnou technikou s hromadným štartom na majstrovstvách sveta v severských disciplínach v rakúskom Seefelde. Suverénka tejto sezóny triumfovala s veľkým 36,8-sekundovým náskokom pred krajankou Ingvild Flugstad Östbergovou. Bronzovú medailu získala iba 19-ročná Švédka Frida Karlssonová (+44,0). Slovensko v súťaži nemalo zastúpenie. Johaugová nedala súperkám žiadnu šancu, keď už od prvého meraného úseku nielen viedla, ale s pribúdajúcimi kilometrami zvyšovala náskok. V polovici trate bola o takmer 40 sekúnd rýchlejšia ako druhá Jessica Digginsová, ktorej sa spolu s ostatnými súperkami týkal de facto už len boj o zostávajúce dva cenné kovy. Američanku postupne predstihli Östbergová s Karlssonovou, ktoré sa dlho s tesnými odstupmi držali pri sebe. V záverečnom kole Östbergová potvrdila väčšie skúsenosti ako jej švédska súperka a získala striebro. Tridsaťročná Johaugová získala v Seefelde tretie zlato, celkovo desiate na MS. Okrem toho má v zbierke dve strieborné a tri bronzové medaily.


Telo nezvestného Holanďana objavili v blízkosti tureckého Silifke

Joey Hoffman bol nezvestný od začiatku júla.

ANKARA. V Turecku našli telo Holanďana, ktorý bol nezvestný od 8. júla. Podľa agentúry Dogan objavili pozostatky 22-ročného Joeyho Hoffmana vo vyschnutom riečisku v dedine Narlikuyu, blízko mesta Silifke. Príčina jeho úmrtia zatiaľ nie je známa.Muž sa stratil po tom, ako údajne prišiel do Silifke pomôcť priateľom so stavbou domu. Naposledy ho videli 8. júla.


Vyšetrovanie zneužívania sa začína, Danová sa pripravuje na výsluch

Ďalšie dievča

Prokurátorka

Vyšetrovanie

Stĺpček

BRATISLAVA. Vyšetrovanie prípadu Kataríny Danovej, ktorá začiatkom marca opísala, ako ju v 13 rokoch začal zneužívať vedúci tábora, sa posúva dopredu. Celú vec konzultovala s právnikom a chystá sa na výsluch. Bezplatná nonstop linka - 0800 212 212 Blogom, v ktorom svoj príbeh vyrozprávala, sa pritom len chcela vnútorne vyrovnať so svojou traumou a ukázať verejnosti, že takýchto obetí je veľa a nemusia o tom nikdy prehovoriť. Nemenovala, o aký tábor išlo, neuviedla ani, ako sa volal vedúci. „Zmierila som sa s tým, že sa mi spravodlivosti v medziach zákona nedostane a rozhodla som sa ísť cestou akéhosi zmierenia v sebe samej,“ povedala Danová v rozhovore pre SME v marci. Jej príbehu sa začal venovať denník SME v spolupráci s Denníkom N a prišli na to, že Danová hovorí o tábore ChaChaLand a jeho zakladateľovi Romanovi Paulínym. Ten akékoľvek obvinenia zo sexuálneho obťažovania odmieta. Zároveň sa ukázalo, že polícia môže začať trestné stíhanie aj napriek dlhému časovému odstupu. Premlčacia lehota pri zneužívaní zverenej osoby je 20 rokov a Danová opísala zneužívanie v rokoch 2004 až 2006. V tom čase hrozil za zneužívanie zverenej osoby desaťročný trest za mrežami. „Po tom všetkom, čo médiá odhalili, mám nádej, že spravodlivosť predsa len dosiahneme,“ povedala Danová. Danovej prípadu sa po medializácii začala najprv venovať okresná polícia v Bratislave. Na pokyn prokurátorky Generálnej prokuratúry Barbory Hubertovej sa 25. marca začala prípadu venovať krajská prokuratúra v Bratislave a prípad bol pridelený krajskej polícii v Bratislave. Bezplatná nonstop linka - 0800 212 212 Prípad tak dostal aj po formálnej stránke väčšiu dôležitosť. Zároveň to na chvíľu oddialilo výsluch, pretože si spis prevzala krajská polícia. V súčasnosti už má Danová za sebou poradu s právnikom a dostala aj predvolanie na výsluch. Bude prebiehať za prítomnosti psychológa, súdneho znalca a prokurátora. Od roku 2018 sa psychológ prizýva aj pri dospelých ľuďoch, ak ide o zraniteľnú obeť, čo platí aj na prípady zneužívania a domáceho násilia. Polícia zatiaľ nevedie vyšetrovanie proti konkrétnym ľuďom. Prokuratúra zatiaľ hovorí o trestnom stíhaní za trestný čin sexuálneho zneužívania. Polícia už viedla proti Paulínymu dve trestné stíhania v roku 2007 a v roku 2009. Danová vtedy na výsluchu poprela, že by ju Paulíny zneužíval. „Vtedy som mala 17 rokov a stále som s ním bola v kontakte. V tom čase mi to ešte stále nedochádzalo a zdalo sa mi to smiešne,“ povedala Danová. Z informácií, ktoré zverejnili denník SME a Denník N, vyplýva, že v prípade tábora ChaChaLand sa môže objaviť niekoľko obetí zneužívania. V rozsudku o rozchode medzi Paulínym a jeho manželkou Andreou sa napríklad spomína dievča, ktoré bývalo v domácnosti Romana Paulínyho v čase, keď bol ženatý s manželkou Andreou. Paulíny aj jeho bývalá manželka to dnes popierajú. Denník SME meno „opatrovateľky“ pozná, na otázky nereagovala. Vzťah „opatrovateľky“ a Paulínyho spomenula aj Zuzana, ktorá takisto pre SME opísala, ako mala ako 14-ročná vzťah s bývalým vedúcim ChaChaLandu Radovanom Slaninkom. Redakciu SME takisto oslovila ďalšia mladá žena s tým, že jeden vedúci v tábore ChaChaLand od nej opakovane žiadal nahé fotografie, keď mala 14 rokov. Nešlo o Paulínyho. Má o tom záznamy z elektronickej komunikácie a aj vo svojom denníku. Danovej sa ozývajú aj ďalšie ženy s podobným príbehom. „Je strašné, že tých ľudí je tak veľa, ale je pozitívne, že sa ozvali,“ hovorí.


Slovákom budú pľúca transplantovať v Česku, Drucker podpíše dohodu

Nemocnica Motol ročne zabezpečí približne 80 transplantácií pľúc.

BRATISLAVA. Slovákom už nebudú transplantovať pľúca vo Viedni ako doteraz. Rakúšania nemajú dostatočnú kapacitu prijímať nových pacientov z našej krajiny, o našincov sa postarajú v českej Fakultnej nemocnici Motol. Minister zdravotníctva Tomáš Drucker (nominant Smeru) by mal podpísať memorandum o spolupráci v októbri tohto roka. "Nemocnica Motol ročne zabezpečí pre občanov Českej a Slovenskej republiky približne 80 transplantácií pľúc, čo je už úroveň svetovej špičky," povedala hovorkyňa Ministerstva zdravotníctva (MZ) SR Zuzana Eliášová. Medzi šéfmi rezortov zdravotníctva už došlo k dohode o spolupráci, stanovili sa základné tézy. Do jej spustenia budú Slovákom transplantovať pľúca tam, kde doteraz - vo viedenskej Allgemeines Krankenhaus der Stadt Wien. Zmluva s týmto zdravotníckym zariadením vypršala v máji tohto roka. Na čakacej listine by tam mal byť aktuálne jeden pacient. Na zaradenie na čakaciu listinu čakajú asi štyria pacienti. "Predpokladáme, že títo už budú transplantovaní v Českej republike," uviedla Eliášová. Česko a Slovensko budú mať spoločný zoznam čakateľov, čo zvýši šance na dodanie vhodného orgánu pre pacienta, ktorý potrebuje transplantáciu. Transplantáciu pľúc lekári na Slovensku nevykonávajú. Slovensko malo s Rakúšanmi dlhoročnú spoluprácu, od roku 1998 urobili transplantácie 67 pacientom. Ministerstvo zdravotníctva chce, aby sa tento technicky najkomplikovanejší transplantačný výkon robil aj u nás. V rámci projektu novej Univerzitnej nemocnice Bratislava (UNB) preto uvažuje o zriadení transplantačného centra pľúc. "Ročne je na Slovensku asi desať kandidátov indikovaných na takýto výkon," uviedla Eliášová. Pacientov v súčasnosti na Slovensku na transplantáciu pľúc "iba pripravujú", v UNB manažujú starostlivosť pred a po.


Japonsku zmizol malý ostrov a nik si to nevšimol

BRATISLAVA. Japonsku z ničoho nič zmizol ostrov a nikto si to poriadne nevšimol. Ani obyvatelia dediny vzdialenej päťsto metrov. Ostrov Esanbe Hanakita Kodžima zrejme zmizol pod vplyvom poveternostných podmienok. Japonská pobrežná stráž predpokladá, že ostrov postupne narušili vetry a podmyli ľadové kryhy z Ochotského mora v severozápadnej časti Tichého oceánu. "Je celkom možné, že ho zvetrali prírodné živly," vysvetlila pre agentúru AFP pobrežná stráž. Aj keď sa neobývaný ostrov nachádzal približne pol kilometra severne od dediny Sarufucu na ostrove Hokkaidó, ako prvý si jeho zmiznutie všimol až teraz spisovateľ Hiroši Šimizu. Ten prišiel do Sarufucu, aby napísal pokračovanie svojej knihy o neznámych japonských ostrovoch. Šimizu však ostrov nenašiel tam, kde mal ležať a tak upozornil úrady. Na miesto prišli lode, ale nič nenašli. Keď zmiznutý ostrov naposledy preskúmali v roku 1987, týčil sa ešte 1,4 metra nad hladinou mora. Úrady nevedia ani povedať, aký bol ostrov veľký. Patrí k 158 neobývaným ostrovom, ktoré Japonsko pomenovalo len v roku 2014, aby vymedzilo svoje vody. Miestni rybári si na ostrov spomínajú, no už dlhé roky sa mu vyhýbali, keďže pod vodou sa ukrývali útesy. Úrady teda nevedia, kedy ostrov presne zmizol. Zmiznutie ostrova môže ovplyvniť japonské teritoriálne vody. Na miesto sa chystá už aj prieskumná misia, ktorá má zistiť, čo sa s ostrovom presne stalo. Japonsko nie je jediná krajina, ktorá v uplynulom čase prišla o kus územia. Len minulý mesiac silný hurikán Walaka vymazal z máp odľahlý havajský ostrov.


ČSSD ostáva s Babišom vo vláde, Hamáček presvedčil vedenie strany

Koalícia podporovaná komunistami pokračuje.

PRAHA. Česká koaličná vláda, zložená z hnutia ANO a sociálnych demokratov (ČSSD) a podporovaná komunistami, pokračuje. Predseda ČSSD Jan Hamáček na piatkovom rokovaní predsedníctva presvedčil kolegov, že zotrvanie vo vláde má zmysel. Trojmesačná neistota okolo budúcnosti kabinetu sa tak zrejme skončila, napísal spravodajský portál Novinky.cz. "Na návrh jednej z krajských organizácií sme hlasovali o odchode z vlády. Z prítomných 42 členov to podporilo len 11 a uznesenie tak neprešlo," informoval na tlačovej konferencii po zasadnutí Hamáček. Odchod ČSSD z vlády žiadali predovšetkým členovia v Ústeckom kraji. Podľa ich názoru mal Hamáček trvať na nominácii Michala Šmardu na post ministra kultúry, ako ho touto úlohou poverilo predsedníctvo. Hamáček poznamenal: "Je to trvalý postoj Ústeckého kraja, oni boli vždy proti vláde a robia všetko pre to, aby sme ju opustili." Šéf ČSSD ešte pred rokovaním povedal, že strana mala horúce leto, ale v záujme sociálnej demokracie by teraz bolo, aby sa sústredili na dokončenie štátneho rozpočtu pre rok 2020 a na riadenie jednotlivých ministerstiev, nie na plánovanie ďalších horúcich liet. Väčšina poslancov, zástupcov krajov aj členov predsedníctva sa už pred piatkovým rokovaním vyjadrovala, že ČSSD by nemala odchádzať z vlády. Horúce leto zažila ČSSD pre výmenu na poste ministra kultúry. Spor o toto ministerstvo však zamestnával českých politikov od apríla. Vtedy odbornú verejnosť rozhnevalo, že vtedajší minister Antonín Staněk odvolal riaditeľa Národnej galérie Praha Jiřího Fajta a riaditeľa Múzea umenia Olomouc Michala Soukupa. Sociálna demokracia sa potom rozhodla Staňka vymeniť. Prezident Zeman sa Staňka zastával a vo funkcii ho udržal do konca júla. A keď ho odvolal, dal najavo, že nevymenuje nominovaného náhradníka z ČSSD Šmardu. Česko sa vtedy nachádzalo po pokraji ústavnej krízy a sociálni demokrati hrozili odchodom z vlády. Šmarda sa nakoniec v pondelok 19. augusta nominácie vzdal a ČSSD predstavila v stredu nového kandidáta na ministra kultúry Lubomíra Zaorálka, bývalého ministra zahraničných vecí, zosumarizoval vývoj portál Novinky.cz.


PO STOPÁCH DÁVNEJ BRATISLAVYHomolov puč urýchlil zánik Československa

Názov vojenskej intervencie na Slovensku sa Homolovi pripisuje neprávom.

Bedřich Homola bol veliteľom VII. armádneho zboru v Banskej Bystrici a názov Homolov puč pre vojenskú intervenciu v noci z 9. na 10. marca 1939 sa mu pripisuje viacmenej neprávom. Ako divízny generál síce podpísal vyhlášku o mimoriadnom stave, ale tragický vojensko-policajný zásah sa uskutočnil na podnet generála Aloisa Eliáša (neskoršieho protektorátneho predsedu vlády) a na priamy príkaz česko-slovenského prezidenta Emila Háchu. Odvolaná bola vláda Slovenskej krajiny i s jej predsedom Jozefom Tisom a internovaných bolo asi 250 osôb. Na Slovensku bol v rámci stanného práva po 19. hodine zákaz vychádzania. Vojsko zároveň obsadilo strategické body a inštitúcie. Postup armády vyvolal demonštrácie a pri vzájomných konfrontáciách tiekla krv. Hácha vymenoval za predsedu slovenskej autonómnej vlády Jozefa Siváka z umierneného krídla HSĽS. V tom čas bol však Sivák v Ríme na inaugurácii pápeža Pia XII. a odmietol funkciu prevziať. Po odmietnutí bol za predsedu slovenskej autonómnej vlády 11. marca vymenovaný Karol Sidor. V tom čase bol poslancom pražského Národného zhromaždenia a ministrom bez kresla v čs. vláde. Ako predseda autonómnej vlády aj napriek veľkému nemeckému nátlaku odmietol vyhlásiť samostatný slovenský štát. Za to ho Nemci neskôr zo slovenského politického života odstránili a až do konca vojny bol veľvyslancom vo Vatikáne. Vo svojich memoároch píše: "Cestou po budove volal ma k telefónu dr. Ďurčanský, ktorý mi oznamoval, že vojsko na Krížnej ul. použilo zbraň, strelilo do zástupu, ktorý chcel z vojenského väzenia vyslobodiť dr. Tuku a Šaňa Macha. Je vraj jeden mŕtvy a niekoľko ťažko ranených. Prítomný divízny generál hneď mi poprel túto správu ako nepravdivú. Vojsko vraj dostalo príkaz strieľať do vzduchu, ale nie do ľudí. Zostal som s divíznym generálom Vojtom sám. Pýtal som sa ho, kto nariadil tieto vojenské opatrenia? Odpovedal mi, že bol včera alebo zavčerom v Prahe a tam dostal ústne inštrukcie od ministra národnej obrany Syrového. Koná podľa týchto inštrukcií. Pýtal som sa ho ďalej, kto a kde je zavretý? Odpovedal, že mi to nemôže povedať.“ Pravda bola, že v Bratislave bol postrelený gardista Anton Kopal a o niekoľko hodín v štátnej nemocnici skonal. V tom istom čase v Berlíne na stretnutí najvyšších nacistických predstaviteľov – Adolfa Hitlera s Joachimom von Ribbentropom, Josephom Goebelsom a maršalom Wilhelmom Keitlom padlo rozhodnutie o obsadení českých krajín o päť dní – 15. marca. Puč nepriniesol ani jednej zo súperiacich strán žiadny pozitívny efekt. Dôsledkom však bolo vyostrenie vzťahov medzi centristickými silami pražskej vlády a slovenskými radikálmi a v konečnom dôsledku to pomohlo Hitlerovi z mapy Európy definitívne odstrániť aj zvyšok Československa a na jeho troskách vytvorenie Protektorátu Čechy a Morava a Slovenskej republiky. Vladimír Tomčík, združenie Devínska brána


Univerzita Komenského sa v svetovom rebríčku prepadla o pätnásť priečok

Pri zostavovaní rebríčka kládli dôraz najmä na vedeckú činnosť univerzít.

BRATISLAVA. Univerzita Komenského v Bratislave je jedinou slovenskou univerzitou v prvej tisícke rebríčka Center for World University Rankings (CWUR). Spomedzi 18-tisíc hodnotených univerzít sa Univerzita Komenského umiestnila na 673. priečke. Oproti minulému roku si pohoršila o 15 miest. Prvé priečky si aj tento rok udržali v nezmenenom poradí Harvard, Stanford, Massachusetts Institute of Technology, Cambridge a Oxford. Informuje o tom webová stránka Univerzity Komenského. CWUR je medzinárodná organizácia, ktorá sa zameriava na meranie kvality vzdelávania a prípravy študentov ako aj kvality výskumu. Usiluje sa pritom o objektivitu, transparentnosť a konzistenciu. Rebríček CWUR je jedným z viacerých medzinárodných rebríčkov, ktoré hodnotia univerzity po celom svete. Prvýkrát bol publikovaný v roku 2012. Tento rok boli univerzity hodnotené na základe siedmich indikátorov - kvalita vzdelávania, zamestnanie absolventov, kvalita pedagógov, vedecké výstupy, kvalita publikácií, vplyv a citácie. Dôraz bol v tomto roku kladený predovšetkým na vedeckú činnosť univerzít, za ktorú mohli získať až 70 percent bodov z celkového hodnotenia.


Univerzitná nemocnica zrejme prekazila tlačovku Šteňovcov

Tlačovka sa začala s polhodinovým meškaním.

BRATISLAVA. Univerzitná nemocnica Bratislava (UNB) zrejme prekazila tlačovku neurochirurgov Juraja a Andreja Šteňovcov. Mala byť o druhej poobede. O jednej poobede im však UNB poslala pozvanie na rokovanie, ktoré sa začalo 15 minút pred tlačovkou. O tejto skutočnosti informovali novinárov na tlačovke rodičia a príbuzní tých, ktorých Šteňovci operovali. Hovorkyňa UNB Eva Kliská odmietla, že nemocnica prekazila Šteňovcom tlačovku. Vraj o rokovanie s UNB požiadali zamestnanci Neurochirurgickej kliniky. Jej prednostom bol do včerajšieho dňa Andrej Šteňo. Zhruba po 20 minútach prišiel na tlačovku Juraj Šteňo.


Do Mexika prišla nová karavána so stovkami migrantov

Trump pohrozil Mexiku clami, ak nezastaví migračnú vlnu cez svoje územie.

CIUDAD HIDALGO. Okolo 400 migrantov zo Strednej Ameriky prekročilo v utorok hranicu s Mexikom s cieľom pokračovať ďalej na sever k Spojeným štátom. Polovica migrantov prekročila rieku Suchiate na provizórnych nafukovacích plavidlách a pokračovala potom do hraničného mesta Ciudad Hidalgo. Väčšina pochádza z Hondurasu. "Federálna polícia sa nás pýtala, odkiaľ sme a či máme nejaké väzby na gangy," uviedol jeden z cestujúcich. Druhá polovica migrantov prišla cez most, ktorý spája Mexiko a Guatemalu a čakala na registráciu pri imigračnom úrade. Boli medzi nimi ženy aj deti. Nová karavána migrantov prichádza v čase, keď americký prezident Donald Trump pohrozil Mexiku uvalením ciel na importované produkty, pokiaľ krajina nespraví viac pre zastavenie zastavenie prechodu migrantov cez svoje územie.


Durres: Ideálna destinácia v Albánsku

Durres ponúka pre turistov veľa lákadiel a výhod pre lacnú dovolenku pri mori. U domácich je top destináciou v Albánsku. Objavujú ho už aj zahraniční turisti.

Durres je najvýznamnejším prístavným a druhým najväčším mestom Albánska a môže sa popýšiť krásnymi historickým pamiatkami. História mesta má viac ako 3 tisíc rokov a patrí medzi najstaršie nepretržite obývané mestá sveta. Durres nájdete v centrálnej časti albánskeho pobrežia Jadranského mora. V historickej časti možno obdivovať niekoľko archeologických pokladov. Medzi najstaršie mestské pamiatky patrí Rímsky amfiteáter zo začiatku druhého storočia. Je najväčší na celom Balkáne a jeho kapacita sa odhaduje na 18 - 20 tisíc divákov. Základňa spodnej podlahy má viac ako 40 x 60 metrov. Verejnosti je plne prístupný, vrátane tunelov pod hľadiskom. Historickú časť mesta dodnes v mnohých častiach vymedzujú pozostatky starobylých mestských hradieb. Tiahnu sa od nábrežia smerom do kopca až k veľkej mešite. Časť bola zrekonštruovaná a tvorí súčasť príjemného mestského parku. Zaujímavou pamiatkou v meste Durres je Benátska veža, tzv. Rotunda z 15. storočia. Vysoká je 9 metrov, s priemerom budovy až 16 metrov. Na vrchole veže sa nachádza príjemná reštaurácia. Na kopci s výhľadom na mesto sa týči bielo-ružový zámok Durres. Je to honosná vila kráľa Zoga, ktorý bol prvým panovníkom albánskeho ľudu. Zámok má luxusný interiér a významnú historickú hodnotu. Unikátnou albánskou atrakciou sú betónové bunkre vybudované počas 50-tych rokov minulého storočia. Viac ako 800 tícíc bunkrov po celom Albánsku sú pre miestnych nepríjemnou spomienkou na izoláciu krajiny v minulosti. Viaceré bunkre možno nájsť aj na pobreží a v okolí Durresu. Krásne modré more a nedotknuté piesočné pláže sú jednou z najlákavejších vecí v Durrese. Pláže sú verejné, prístupné bez vstupného. Blízko pobrežia sa nachádzajú hotely, bary, reštaurácie aj kaviarne. Dĺžka pobrežia v Durrese dosahuje asi 6 km a ponúka niekoľko krásnych pláží. Za najkrajšie sú považované dve menšie pláže Bardhori a Gjenerali. Kým prvá je síce kamienková, krásou výhľadu ju žiadna iná neprekoná. Gjenerali je obklopená bujnou zeleňou, ktorá poskytuje dostatok tieňa. Príjemné stredomorské podnebie je typické horúcimi a suchými letami. V mesiacoch jún - august sa priemerné denné teploty vyšplhajú z 24 °C na 26 °C. Priemerné zrážky klesnú v júli a auguste na 11 - 20 mm. Hlavnou turistickou sezónou v meste Durres sú letné mesiace júl - august. Prichádzajú mnohí turisti. Zatiaľ prevažujú domáci turisti, prevažne z neďalekého hlavného mesta Tirany. Turizmus a služby sa v celom Albánsku rýchlo rozvíjajú a prichádza viac a viac zahraničných turistov. Príjemné slnečné počasie pretrváva až do októbra. Hoci je Albánsko krajinou s hospodárskymi a ekonomickými problémami, služby v turizme sú v hlavných turistických destináciách na veľmi dobrej úrovni. Hotely nájdete ako v centre mesta, tak blízko pobrežia. V letovisku Durres si turisti môžu vyberať aj z kvalitných 3* - 4* hotelov za veľmi priaznivé ceny. Napríklad v hoteli Dolce Vita 4* sa môžete ubytovať už od 342 € na 8 dní a 7 nocí. Hotel Bleart 4* ponúka 8 dňový pobyt s polpenziou už od 305 €. (Uvedené ceny boli aktuálne v čase prípravy článku. Tu si môžete pozrieť aktuálne ponuky pobytov v meste Durres.) Vďaka svojej výhodnej geografickej polohe je Durres ideálnou turistickou destináciou. Zo Slovenska môžete do Durresu cestovať na dovolenku autobusovou dopravou alebo letecky z Bratislavy aj Košíc. Okrem miestnych turistických lákadiel je Durres ideálnym východiskovým bodom pre rôzne výlety. Tirana, hlavné mesto Albánska, je vzdialená iba 38 km. Prostredníctvom cestnej a železničnej siete má výborné spojenie so všetkými oblasťami krajiny a protiľahlý breh Jadranského mora je relatívne blízko. Na talianskej strane pobrežia sa nachádzajú dobre dostupné prístavy Bari a Brindisi. Denné trajektové spojenia premávajú aj do talianskych prístavov Trieste a Ancona. Pozrite si výhodné last minute ponuky a termíny dovolenky v meste Durres.


Ukázali nám chrbát. Katalánsky premiér kritizoval eurokomisiu

Eurokomisia je podľa Puigdemont hluchá k túžbam Kataláncov.

MADRID. Katalánsky premiér Carles Puigdemont v stredu vyhlásil, že snahy Španielska zabrániť kontroverznému referendu o nezávislosti zvyšujú podporu pre hlasovanie takým spôsobom, ktorý európske inštitúcie nebudú môcť ignorovať. V rozhovore pre agentúru AP kritizoval Európsku komisiu, že je hluchá k túžbe Kataláncov uskutočniť referendum. Podľa neho sa im EK obrátila chrbtom, keď nebránila základné práva všetkých európskych občanov počas prijímania kontroverzných opatrení španielskych súdov a centrálnych úradov s cieľom zabrániť hlasovaniu. Referendum umožní Európe "počuť hlas Katalánska veľmi hlasným a silným spôsobom", uviedol Puigdemont. "Každý, kto nechce počuť náš hlas, by mal navštíviť politického otorinolaryngológa," povedal s odkazom na lekára zaoberajúceho sa ušnými, nosnými a krčnými ochoreniami. V rozhovore štyri dni pred referendom tiež prisľúbil, že otázku katalánskej nezávislosti zmení skôr na európsku ako domácu záležitosť. Agentúra AP pripomína, že žiadna krajina, či už v Európskej únii alebo mimo nej, nevyjadrila otvorenú podporu pre referendum, ktoré španielska konzervatívna vláda pokladá za nelegálne. Americký prezident Donald Trump uviedol, že by bolo pre Kataláncov "hlúpe" odtrhnúť sa od Španielska. Spor ohľadne nadchádzajúceho referenda, naplánovaného na nedeľu 1. októbra, uvrhlo Španielsko do jednej z najväčších politických kríz od nastolenia demokracie v 70. rokoch minulého storočia, ktorej predchádzali desaťročia vojenskej diktatúry. Vláda v Madride sa snaží zabrániť konaniu referenda v Katalánsku prostredníctvom rozhodnutí Ústavného súdu, ale aj represívnymi prostriedkami. Španielska Civilná garda len minulý týždeň skonfiškovala pri rôznych raziách približne desať miliónov hlasovacích lístkov a 1,5 milióna plagátov. Zadržala tiež 14 separatistických politikov a ďalších predstaviteľov. Španielska vláda tiež informovala o pláne prevziať kontrolu nad volebnými miestnosťami v Katalánsku v rámci úsilia zmariť referendum o nezávislosti tohto regiónu od Španielska.


Villareal nedal šancu futbalistom Alavesu, Valjent s Mallorcou prehral s Leganes
 Slovensko
 Anglicko
Španielsko
 Nemecko
 Taliansko
 Francúzsko
 Česko

MADRID. Futbalisti Villarrealu zvíťazili v piatkovom stretnutí 10. kola najvyššej španielskej súťaže nad Deportivom Alaves 4:1. Dvomi gólmi pomohol k triumfu domáceho tímu kamerunský útočník Karl Toko Ekambi. La Liga 2019/2020 - 10. kolo - výsledok - piatok Góly: 13. a 65. Ekambi, 84. Moreno, 90.+1 Ontiveros - 50. Perez Gól: 31. Braithwaite /Valjent za Mallorcu celý zápas/ Góly: 10. Guardiola, 39. Salisu Gól: 28. Saul, 64. Morata


Počas protestov v Togu proti prezidentovi zahynulo päť ľudí

Demonštranti požadujú obnovenie pôvodnej togskej ústavy.

LOMÉ. Pri zrážkach medzi bezpečnostnými zložkami a opozičnými demonštrantmi v Togu zahynulo najmenej päť ľudí. Informoval o tom minister bezpečnosti Damehame Yark. Ako ďalej povedal pre štátnu televíziu, po celej krajine zatkli asi 60 protestujúcich.Streda bola pritom prvým dňom plánovaných dvojdňových demonštrácií požadujúcich obnovenie pôvodnej togskej ústavy, ktorá by mala zabrániť prezidentovi Faureovi Gnassingbému, aby sa mohol v roku 2020 uchádzať o znovuzvolenie na štvrté funkčné obdobie.Polícia použila proti demonštrantom, ktorí vo viacerých častiach hlavného mesta Lomé stavali zátarasy a podpaľovali pneumatiky, slzný plyn. Protesty proti prezidentovi sa začali už pred dvoma mesiacmi.Traja ľudia zahynuli v utorok pri zrážkach v centrálnom Togu po zatknutí duchovného vodcu napojeného na opozičného politika.


Rusko porušilo Navaľného ľudské práva, Kremeľ rozsudok odmietol

Európsky súd pre ľudské práva skonštatoval, že Navaľného úmyselne izolovali ho od verejných aktivít.

ŠTRASBURG. Rusko porušilo ľudské práva bojovníka proti korupcii Alexeja Navaľného, popredného oponenta ruského prezidenta Vladimira Putina, tým, že ho v roku 2014 dlhodobo zadržiavalo v domácom väzení. Podľa tlačovej agentúry AFP o tom v utorok rozhodol Európsky súd pre ľudské práva v Štrasburgu. "Opatrenia, ktoré voči nemu uplatnili, vrátane prísneho obmedzenia komunikácie, neboli úmerné obvineniam, ktorým čelil. Bolo taktiež zrejmé, že s ním zaobchádzali takýmto spôsobom s cieľom izolovať ho od verejných aktivít," oznámil Európsky súd pre ľudské práva vo verdikte s tým, že Rusko porušilo Dohovor o ochrane ľudských práv a základných slobôd. Navaľnyj rozhodnutie súdu privítal. "Som si istý, že toto rozhodnutie bude mať významné dôsledky pre tých, ktorí sú v Rusku neustále vystavovaní takémuto bezpráviu," napísal Navaľnyj na Instagrame, pričom výsledok označil za "víťazstvo". Kremeľ "nemôže súhlasiť" s rozhodnutím. "Je to dosť neočakávané. Naozaj s tým nemôžeme súhlasiť. Máme však ministerstvo spravodlivosti, ktorého výsadou je zaoberať sa týmito záležitosťami," uviedol kremeľský hovorca Dmitrij Peskov, ktorého cituje tlačová agentúra AFP. Navaľnyj (42) mal v úmysle kandidovať v minuloročných prezidentských voľbách, ale ústredná volebná komisia ho vzhľadom na podmienečné tresty väzenia v dvoch súdnych kauzách nezaregistrovala ako kandidáta. Súdne procesy s Navaľným a rozsudky, ktoré v nich padli, považuje časť ruskej verejnosti za politicky motivované. Ide už o druhý prípad, keď Európsky súd pre ľudské práva skritizoval Ruskú federáciu ohľadom Navaľného. Rusko musí na základe rozhodnutia vyplatiť Navaľnému odškodné vo výške 20.000 eur a ďalších 2665 eur ako náhradu za výdavky. Európsky súd pre ľudské práva už vlani v novembri skritizoval Rusko za sériu zatknutí Navaľného v rokoch 2012-14, čím došlo k porušeniu jeho práva na bezpečnosť, spravodlivý proces a zhromažďovanie. Navaľnyj strávil v domácom väzení väčšinu roka 2014 po tom, ako ho spolu s jeho bratom Olegom obvinili z prania špinavých peňazí. Oboch uznali za vinných v decembri 2014, pričom Alexej Navaľnyj dostal podmienečný trest a jeho brata poslali do väzenia, pripomína AFP. Obaja obvinenia odmietajú ako politicky motivované. Utorkový verdikt zároveň prichádza v čase, keď vyvstávajú otázky, či Rusko zostane členom Rady Európy, pod ktorú ESĽP spadá. Po ruskej anexii Krymu od Ukrajiny v roku 2014 Parlamentné zhromaždenie Rady Európy odoprelo ruskej delegácii možnosť hlasovania a ďalšie práva. Moskva v reakcii prerušila svoje ročné dotácie pre ESĽP vo výške 33 miliónov eur, čo predstavuje sedem percent rozpočtu inštitúcie, a prestala sa zúčastňovať na rokovaniach Parlamentného zhromaždenia Rady Európy.


Portugalsko znova bojuje s požiarmi, štyri obce evakuovali

Požiar na niektorých miestach obmedzil dopravu.

MADRID. Vyše 2100 hasičov vyslaných do celého Portugalska v piatok bojuje s lesnými požiarmi vo viac ako 170 lokalitách, ani nie dva mesiace po sérii ničivých požiarov v krajine, ktoré si vtedy vyžiadali 64 ľudských životov. V masovej akcii pomáha hasičom celkovo 680 vozidiel a 15 lietadiel, informovala dnes v metropole Lisabon portugalská civilná ochrana. Živel vyčíňa najhoršie v oblasti stredoportugalského mesta Abrantes, približne 130 kilometrov od Lisabonu. Vo štvrtok museli obyvateľov štyroch okolitých dedín, bezprostredne ohrozených mohutným ohňom, evakuovať do bezpečia. Niekoľko najstarších obyvateľov sa nachádzalo v stave paniky, uviedla spravodajská televízna stanica TVI24. V dedine Aldeia do Mato plamene úplne zničili dom 80-ročnej ženy. V noci na piatok museli zatvoriť niekoľkokilometrové úseky hlavnej a vidieckej cesty pre prudko sa šíriace mohutné plamene, ale odvtedy tieto úseky už znova sprístupnili. Napriek vytrvalému, úpornému suchu v spomínanom regióne a silnému vetru sa počas noci podarilo dostať takmer všetky požiare pod kontrolu, vyhlásila starostka Abrantesu Maria do Céu Albuquerqueová pre miestnu televíznu stanicu RTP. "Zostala už len jedna lokalita s nebezpečným požiarom, ale i tak nám dáva poriadne zabrať," dodala starostka. Portugalsko zažíva lesné požiare v lete pravidelne. V tomto kalendárnom roku je ich výskyt ešte zvýšený, pretože až 80 percent krajiny musí zvládať vážne alebo extrémne sucho.


V Bratislave zrušili nariadenia súvisiace s vtáčou chrípkou

Regionálna veterinárna a potravinová správa nezaznamenala v Bratislave od polovice februára nový prípad vtáčej chrípky.

BRATISLAVA. Regionálna veterinárna a potravinová správa (RVPS) Bratislava-mesto zrušila v pondelok opatrenia, ktoré nariadila na konci decembra mestským častiam vo štvrtom bratislavskom okrese v súvislosti s výskytom vtáčej chrípky. Mestské časti o tom v pondelok listom informoval riaditeľ RVPS Bratislava-mesto Miloš Mašlej. "Vzhľadom na to, že nariadené opatrenia boli realizované a od 11. februára 2017 nebol v pôsobnosti RVPS Bratislava-mesto zaznamenaný žiadny nový prípad vtáčej chrípky, nariadenia sa rušia," uviedol v odôvodnení riaditeľ RVPS Bratislava-mesto. Úrad nariadil preventívne a bezpečnostné opatrenia 29. decembra 2016 v súvislosti s hromadným úhynom nosníc v domácom drobnochove v bratislavskej Dúbravke, ktorý veterinárom ohlásili 27. decembra 2016. V priebehu troch dní počas vianočných sviatkov došlo k úhynu celého chovaného kŕdľa, celkovo išlo o 65 kusov kury domácej vo veku od mládok po štvorročné nosnice. Vajcia a mäso z tohto chovu boli podľa informácií chovateľa určené len pre vlastnú potrebu, nie pre obchodnú sieť. Laboratórne vyšetrenia potvrdili, že príčinou úhynu bola vtáčia chrípka, vysokopatogénna aviárna influenza (HPAI) subtypu H5. Následne nariadila RVPS v ochrannom pásme troch kilometrov od ohniska nákazy, na celom katastrálnom území Dúbravky, Lamača a Devína a v častiach katastrálneho územia Devínskej Novej Vsi a Záhorskej Bystrice, vykonať súpis hydiny, holubov a vtákov chovaných v zajatí. Prikázala tiež vykonať preventívne opatrenia na zabezpečenie bezpečnosti takýchto chovov, napríklad zamedziť kontaktu v zajatí chovaných zvierat s voľne žijúcim vtáctvom či napájať zvieratá zo zásobníkov povrchových vôd, ktoré mohli kontaminovať voľne žijúce nakazené vtáky. Do pondelka bol taktiež zakázaný presun či zhromažďovanie hydiny a iného vtáctva z chovov.


Pri páde lietadla na Kube zomrelo 110 ľudí, prežili tri ženy, potvrdili úrady

HAVANA. Pri piatkovej nehode lietadla, ktoré sa zrútilo po štarte z letiska v kubánskej metropole Havana, zahynulo 110 ľudí. Prežili len tri kubánske ženy, ktorých stav je kritický, informoval v sobotu kubánsky minister dopravy Adel Yzquierdo Rodriguez. Podľa neho bolo na palube stroja typu Boeing 737, ktorý prevádzkovali kubánske aerolínie Cubana de Aviación, 102 Kubáncov, traja turisti, dvaja cudzinci a šesť členov posádky z Mexika. Dodal, že medzi obeťami je päť detí. Podľa úradov jednu čiernu skrinku z lietadla už našli. Kubánska rada pre cirkvi uviedla, že medzi mŕtvymi je aj 20 kňazov evanjelickej cirkvi. Úrady predtým informovali, že v lietadle sa nachádzalo 110 osôb. Havarované lietadlo mala Cubana de Aviación prenajaté od mexickej spoločnosti Aerolíneas Deamojh. Mexické ministerstvo dopravy už predtým potvrdilo, že posádka lietadla - dvaja piloti, tri letušky a jeden technik - pochádzala z Mexika. Lietadlo sa zrútilo krátko po štarte z medzinárodného letiska v Havane z doposiaľ nezistených príčin. Smerovalo do mesta Holguín na východe Kuby. Dopadlo na maniokovú plantáž blízko vzletovej dráhy, pričom bolo ťažko poškodené a horelo.


Donedávna pôsobil v Trenčíne. Lawrence je v nominácii Walesu, chváli ho aj Giggs

Bývalý Trenčan je už hráčom Anderlechtu.

TRENČÍN. Niekdajší futbalista AS Trenčín James Lawrence sa premiérovo ocitol v nominácii národného tímu Walesu. Rodák z Anglicka figuruje v menoslove krajiny na zápas 4. skupiny B-divízie európskej Ligy národov 2018/2019 proti Dánsku (16. novembra) a prípravné stretnutie proti Albánsku (20. novembra). "Pozorne sme ho sledovali. Je to kvalitný hráč, ktorý má dobrú techniku a rád hrá s loptou. Som rád, že ho budem mať pod drobnohľadom," cituje portál dai-sport.com trénera národného tímu Walesu Ryana Giggsa. Dvadsaťšesťročný defenzívny univerzál hral za AS Trenčín v rokoch 2014 - 2018 a dvakrát triumfoval v najvyššej slovenskej súťaži i Slovnaft Cupe. V auguste tohto roka prestúpil do Anderlechtu Brusel.


Dráma Shoplifters získala Césara za najlepší zahraničný film

Čestného Césara získal americký herec a režisér Robert Redford.

PARÍŽ. Dráma Shoplifters (Zlodeji z obchodov) japonského režiséra Hirokazua Kore-Edu získala v piatok v Paríži cenu César v kategórii najlepší zahraničný film, informovala agentúra DPA. Film o rodine, ktorá žije na okraji spoločnosti, je v tejto kategórii nominovaný aj na cenu americkej filmovej akadémie Oscar. Čestného Césara, najvyššie francúzske filmové ocenenie, ktoré tamojšia filmová akadémia udeľuje, získal americký herec a režisér Robert Redford. Cenu si prevzal počas piatkového galavečera z rúk herečky Kristin Scottovej Thomasovej. Herečka Diane Krugerová si vo svojom príhovore uctila pamiatku módneho návrhára Karla Lagerfelda, ktorý zomrel v utorok 19. februára vo veku 85 rokov. Nemecký návrhár podľa jej slov obliekal najväčšie hviezdy a jeho výtvory nechýbali na žiadnom z "červených kobercov" v Cannes. Prvé odovzdávanie cien César, ktorého prezidentom bol Jean Gabin, sa uskutočnilo 3. apríla 1976. Trofej prevzala meno po svojom sochárskom tvorcovi, Césarovi Baldaccinim.


Pozrite si najzaujímavejšie momenty z prvej polovice Tour de France

BRATISLAVA. Tohtoročná edícia prestížnych cyklistických pretekov Tour de France spoznala víťazov v prvých desiatich etapách. Súčasťou pretekov je aj slovenský cyklista Peter Sagan, ktorý jazdí vo farbách Bory-Hansgrohe. Saganovi sa podarilo zvíťaziť v piatej etape a počas celých pretekov si drží zelený dres pre lídra bodovacej súťaže. Tour de France 2019 prináša množstvo a dramatických momentov, medzi ktoré patria nielen napínavé záverečné šprinty. Diváci boli taktiež svedkami viacerých menej či viac vážnych pádov. Pozrite si video, ktoré zachytáva zaujímavé momentky z prvej polovice Tour de France 2019.


Počet obetí pádu budovy v Bombaji stúpol na trinásť

Medzi obeťami je osem mužov, štyri ženy a chlapec.

NAÍ DILLÍ. Na trinásť mŕtvych stúpol v stredu počet obetí nešťastia v indickom meste Bombaj, kde sa v utorok zrútil štvorposchodový obytný dom. O novej bilancii informovala agentúra DPA. "Spod trosiek doposiaľ vytiahli 13 tiel a podarilo sa zachrániť 10 zranených ľudí," povedal šéf oblastnej polície Sandíp Bagdikar s tým, že pod troskami zničenej budovy sú zrejme stále uväznené viac ako dve alebo tri osoby. Záchranné práce pokračujú. Medzi obeťami je osem mužov, štyri ženy a 15-ročný chlapec. Takmer 100 rokov starý dom sa nachádzal vo štvrti, v ktorej v dôsledku intenzívnych dažďov došlo prednedávnom k záplavám. Podľa miestnych obyvateľov v ňom žilo najmenej 15 rodín. Prípad začali vyšetrovať príslušné úrady. Už v júli došlo v Bombaji k zrúteniu múru, ktorý usmrtil 29 ľudí. Počas monzúnového obdobia dochádza v meste Bombaj, v ktorom žije 20 miliónov ľudí, k častým zrúteniam budov, keďže ich chatrné konštrukcie sa pod vplyvom nepretržitých dažďov ľahko podlomia.


Racketeová vyzvala Úniu, aby vyriešila prerozdeľovanie migrantov

RÍM, AGRIGENTO. Kapitánka Carola Racketeová už nie je členom posádky lode Sea-Watch 3. Oznámil to vo štvrtok jej obhajca Alessandro Gamberini po vypočúvaní prokuratúrou v sicílskom meste Agrigento. "Vo svojom živote nebola len kapitánkou Sea-Watch, ale robila toho omnoho viac," povedal Gamberini. Ako napísala APA, Racketeová potvrdila, že sa plánuje vrátiť do rodného Nemecka. Racketeová okrem iného vyzvala EÚ, aby našla riešenie prerozdeľovania migrantov zachránených v Stredozemnom mori. Po niekoľkohodinovom vypočúvaní na prokuratúre v meste Agrigento pre obvinenia z napomáhania nelegálnemu prisťahovalectvu a kladenia odporu polícii povedala, že je veľmi rada, že vyšetrovateľom mohla vysvetliť okolnosti, za ktorých 29. júna zakotvila loď so 40 migrantmi na palube na talianskom ostrove Lampedusa. "V krajine, kde panuje občianska vojna, máme tisícky utečencov, ktorí by mali byť bezodkladne evakuovaní. Od Európskej komisie očakávam predovšetkým to, že sa čo najskôr dohodne na tom, akým spôsobom majú byť utečenci, ktorí sa do Európy dostanú na člnoch, prerozdelení," vyhlásila Racketeová. Gamberini kritizoval kriminalizovanie humanitárnych organizácií, ktoré migrantov na mori zachraňujú. Na margo talianskeho ministra vnútra Mattea Salviniho dodal, že svojimi vyjadreniami živí atmosféru nenávisti. Salvini Racketeovú okrem iného nazval "zločineckou kapitánkou" a obvinil ju z toho, že "sa pokúsila zabiť piatich talianskych vojakov". Racketeová naňho minulý týždeň podala žalobu za ohováranie a navádzanie na trestnú činnosť. Racketeovú prepustili 2. júla z domáceho väzenia na základe verdiktu, ktorý vyniesla sudkyňa v Agrigente. Prokuratúra však proti tomuto rozsudku v stredu podala odvolanie na kasačný súd v Ríme. Loď Sea-Watch 3 riadená Racketeovou vyzdvihla 12. júna pri pobreží Líbye 53 migrantov. Talianske orgány neskôr umožnili vylodenie 13 osobám, zvyšných 40 však odmietali prijať. Loď nakoniec vplávala bez povolenia do talianskych vôd i napriek hrozbe vysokej pokuty a zakotvila v prístave na ostrove Lampedusa.


Jediný a rozhodujúci gól padol až v treťom predĺžení, Omsk si zahrá o Gagarinov pohár

Druhý finalista vzíde z dvojice CSKA Moskva - SKA Petrohrad.

OMSK. Hráči Avangardu Omsk sa stali víťazmi Východnej konferencie Kontinentálnej hokejovej ligy a zahrajú si o prestížny Gagarinov pohár. V šiestom súboji semifinále play-off Omsk zvíťazil na ľade Ufy 1:0 po trojnásobnom predĺžení a sériu ovládol 4:2. Rozhodnutie padlo z hokejky obrancu hostí Alexeja Bondareva v 110. min, čiže v 50. min predĺženia. Omsk postúpil do finále KHL, ale svojho súpera ešte nepozná. Vzíde z dvojice CSKA Moskva - SKA Petrohrad, kde je stav vyrovnaný 3:3 na zápasy. Rozhodne sa v utorok 9. apríla na ľade CSKA. Salavat Julajev Ufa - Avangard Omsk 0:1 po trojnásobnom predĺžení (0:0, 0:0, 0:0 - 0:0, 0:0, 0:1) Gól: 110. Bondarev Konečný výsledok série: 2:4.


Talianski poslanci schválili reformu volebného zákona

Proti reforme sa postavilo populistické hnutie Piatich hviezd.

RÍM. Dolná komora talianskeho parlamentu schválila v noci na piatok reformu volebného zákona. Stalo sa tak aj napriek silnému odporu populistického Hnutia piatich hviezd. Informovala o tom v piatok agentúra DPA. Taliansky premiér Paolo Gentiloni v snahe dosiahnuť rýchle schválenie novely volebného zákona spojil hlasovanie o nej s vyslovením dôvery svojej vláde. Zákon po schválení v Poslaneckej snemovni musí ešte odobriť horná komora parlamentu, Senát. Hlavnou námietkou Hnutia piatich hviezd bolo, že návrh zákona podporuje koalície, ktoré však toto hnutie zo zásady odmieta. Po schválení zákona hnutie avizovalo, že zvolá demonštrácie na protest proti novým legislatívnym pravidlám. Parlamentné voľby sa v Taliansku budú konať na jar budúceho roku. Súčasná vláda chce dosiahnuť schválenie novely volebného zákona ešte do termínu volieb. Stále platný volebný systém má totiž odlišné pravidlá pre voľby do hornej a dolnej komory parlamentu, čo často spôsobuje napätie na politickej scéne. Nový zákon, ktorý je známy aj pod názvom Rosatellum, pri hlasovaní podporila vládnuca Demokratická strana (PD), ako aj pravicovopopulistická Liga Severu i konzervatívna strana Vpred, Taliansko (Forza Italia). Zákon Rosatellum nahradí zákon známy ako Italicum, ktorý parlament schválil vlani v júli za vlády premiéra Mattea Renziho. Zákon Italicum sa v praxi nikdy nevyužil, pretože justícia dospela k záveru, že v súlade s ústavou je len jeho časť. Italicum reguloval len mechanizmus volieb do dolnej komory parlamentu, Renzi chcel totiž presadiť ústavnú reformu, ktorou by Senát ako volený zákonodarný orgán prestal existovať. Túto reformu však talianski občania v referende nepodporili a Renzi bol nútený podať demisiu.


Na sviatok Troch kráľov povolili dojazd kamiónov

BRATISLAVA. Počas sviatku Troch kráľov, ktorý je na Slovensku dňom pracovného pokoja, majú na diaľniciach, rýchlostných cestách, cestách I. triedy a cestách pre medzinárodnú premávku nákladné vozidlá povolený dojazd. Ako informovala hovorkyňa Združenia cestných dopravcov SR ČESMAD Slovakia Martina Baumann, výnimka zo zákazu jazdy platí 6. januára pre všetky nákladné vozidlá na spomenutých typoch ciest, ktoré prichádzajú na územie SR z niektorých zo susedných štátov a ktorých cieľ cesty, napríklad stanovište alebo miesto vykládky je na území SR. Výnimku udelilo Prezídium Policajného zboru SR na žiadosť ČESMAD Slovakia.


OĽaNO vyzýva Lajčáka, aby sa zapojil do záchrany pakistanskej kresťanky

Pakistanská kresťanka bola deväť rokov väznená za bohorúhačstvo.

BRATISLAVA. Predsedníčka Výboru Národnej rady pre ľudské práva a národnostné menšiny Anna Verešová vyzýva ministra zahraničných vecí Miroslava Lajčáka, aby zapojil Slovenskú republiku do medzinárodného úsilia o záchranu Ásije Bíbí. Ako agentúru SITA informoval hovorca hnutia Obyčajní ľudia a nezávislé osobnosti (OĽaNO) Matúš Bystriansky, Lajčákovi adresovala list s výzvou, aby sa Slovensko zasadilo o to, aby bolo Ásiji Bíbí umožnené vycestovať z Pakistanu a aby jej Slovensko ponúklo možnosť uchádzať sa o azyl. Pakistanská kresťanka Ásija Bíbí bola uväznená takmer deväť rokov pre svoju vieru na základe kontroverzného zákona o bohorúhaní. Ohrozenie jej života a života jej blízkych však trvá aj po zbavení obvinenia pakistanským najvyšším súdom. Rozhodnutím, ktorým ustúpila radikálnym islamistom protestujúcim v uliciach proti zbaveniu obvinenia, pakistanská vláda nateraz deklarovala svoj úmysel nedovoliť Ásiji Bíbí opustiť krajinu. Prípad Ásije Bíbí by podľa hnutia OĽaNO viac nemal nechať ani slovenskú verejnosť ani slovenských politických predstaviteľov ľahostajnými vo veci prenasledovania pre náboženské presvedčenie. Ako ďalej uvádza Verešová, angažovanie sa v prípade Ásije Bíbí by malo byť prvým výrazným krokom Slovenska týmto smerom. "Touto cestou by som Vás rada vyzvala, aby ste využili svoje kompetencie na zapojenie SR do úsilia medzinárodného spoločenstva o záchranu Ásije Bíbí. Navrhujem apelovať na pakistanskú vládu, aby ctiac princípy právneho štátu a náboženskej slobody umožnila Ásiji Bíbí opustiť Pakistan. Taktiež navrhujem, aby bola Ásiji Bíbí a jej blízkym ponúknutá možnosť uchádzať sa o azyl v SR,” uviedla v liste adresovanom šéfovi rezortu zahraničia.


Jarovce prestavajú materskú školu za takmer pol milióna eur

BRATISLAVA. Miestny úrad v Jarovciach predložil Ministerstvu pôdohospodárstva a rozvoja vidieka SR projektový zámer na prestavbu materskej školy. Žiada v ňom o príspevok vo výške takmer 400.000 eur z Integrovaného regionálneho operačného programu (IROP). Zámerom obce je aj naďalej vyhovieť záujmu žiadateľov o miesto v materskej škole, vrátane trojročných detí. Pre TASR to potvrdil starosta Pavel Škodler. "Riešime jedáleň aj kuchyňu, ktoré sú spoločné pre škôlku aj základnú školu. Zároveň rozširujeme škôlku o jednu triedu, lebo v tomto školskom roku sme ešte prijali všetky trojročné deti, ale už v septembri by sme to bez ďalšej triedy nedokázali," zdôraznil Škodler. Rozpočet na prestavbu materskej školy je 470.000 eur, z tohto 85 percent by mala obec dostať z IROP, päť percent poskytne z vlastného rozpočtu a desať percent by mal predstavovať príspevok od štátu. "Nevieme, či stihneme škôlku rozšíriť o jednu triedu ešte do začiatku septembra tohto roka, ale urobíme všetko, čo je v našich silách," uzavrel starosta. Po nadstavbe základnej školy je prestavba materskej školy druhá najvýznamnejšia investícia v Jarovciach, ktorú má obec naplánovanú na tento kalendárny rok. Stavebné práce na nadstavbe základnej školy za takmer 648.000 eur by sa mali začať v júli tohto roka. Stavebné konanie bolo dočasne prerušené a obec momentálne čaká na územné rozhodnutie.


Český komunistický poslanec Ondráček nebol zvolený za predsedu komisie

Jeho voľbu vyhlásil Radek Vondráček (ANO) za zmätočnú.

PRAHA. Český komunistický poslanec Zdeněk Ondráček sa zatiaľ nestane šéfom parlamentnej komisie pre kontrolu Generálnej inšpekcie bezpečnostných zborov (GIBS). Jeho voľbu vyhlásil v utorok predseda snemovne Radek Vondráček (ANO) za zmätočnú. Pôvodne poslanec, ktorému mnohí vyčítali prednovembrové pôsobenie v Pohotovostnom pluku niekdajšej Verejnej bezpečnosti, získal 95 hlasov zo 179. Informoval o tom český spravodajský portál Novinky.cz. Pravica v dolnej komore českého parlamentu pôvodnú voľbu spochybnila pre nejasnosti okolo kvóra. Ako upozornil šéf poslancov ODS Zbyněk Stanjura, na voľbu šéfa komisie pre kontrolu GIBS bolo podľa zápisu vydaných 191 hlasovacích lístkov, ale 12 poslancov hlasovacie lístky vrátilo. Preto bola voľba označená za zmätočnú a poslanci jej opakovanie prerušili a preložili na ďalšiu schôdzu naplánovanú na 16. januára. "S úplnou istotou nie je možné zo záznamu určiť, koľko poslancov si nevyzdvihlo hlasovacie lístky," zdôvodnil nutnosť opakovania voľby predseda snemovne Vondráček. Opakovanie voľby navrhli ODS, Piráti, SPD, KDU-ČSL, TOP 09 a STAN. Podľa ich slov by Ondráček pri kvóre 96 hlasov nebol zvolený ani tentoraz. Ondráček nemal vo voľbe protikandidáta. Minulý týždeň zaňho hlasovalo iba 84 poslancov. Po jeho utorkovom pôvodnom zvolení sa pred snemovňou konala spontánna protestná demonštrácia asi stovky ľudí, napísal portál Novinky.cz. KSČM opakovane zdôrazňovala odbornú pripravenosť Ondráčka a bagatelizovala jeho niekdajšie pôsobenie v bezpečnostných zložkách hlavne poukazovaním na jeho vtedajšiu mladosť a neskúsenosť. Odmietala ho nahradiť iným nominantom a nevyhovela pri tom ani návrhu premiéra, lídra hnutia ANO Andreja Babiša, ktorý volal tiež po nominácii iného kandidáta na tento post. Na odmietnutie Ondráčka vyzval predsedu ANO Babiša už skôr prezidentský kandidát Michal Horáček.


Revolučná zmena vo futbale? FIFA chce zjednodušiť pravidlo o hraní rukou

ZÜRICH. Medzinárodná futbalová federácia (FIFA) chystá veľkú zmenu v pravidlách. Podľa novinárov nemeckého periodika Bild má strešný orgán svetového futbalu v pláne pozmeniť pravidlo o hre rukou, z ktorého má úplne zmiznúť slovo "úmysel". Ako píše redaktor jedného z najväčších nemeckých denníkov Malte Achilles, namiesto toho by mal v novom výklade pravidiel figurovať termín "prirodzený pohyb". Podľa nových pravidiel má byť kľúčová poloha ruky hráča, ktorý sa ňou dotkol lopty. V takýchto prípadoch sa majú arbitri rozhodnúť na základe princípu hodinových ručičiek. Ak ruka hráča, ktorý sa ňou dotkol lopty, bude na pomyselnom ciferníku medzi 4.00 až 8.00, arbitri to vyhodnotia tak, že k priestupku nedošlo. Ak bude ruka v čase dotyku s loptou v polohe, ako ručička na hodinkách medzi 8.00 - 9.00 a 3.00 - 4.00, bude záležať na subjektívnom pocite rozhodcu. Všetky situácie, pri ktorých bude ruka v čase dotyku s loptou nad "treťou a deviatou hodinou", sa budú považovať na nedovolené hranie rukou. "Znie to celkom komplikovane, ale v praxi to môže byť veľmi jednoduché. V dnešnom futbale je ťažké dokázať úmysel, ale prirodzený pohyb sa bude dať preukázať omnoho ľahšie," povedal v rozhovore pre bild.de bývalý nemecký rozhodca Thorsten Kinhöfer.


Únia vyzvala Srí Lanku, aby nezrušila moratórium na trest smrti

Srílanský prezident chce obnoviť hrdelný trest pre niektorých usvedčených obchodníkov s drogami.

KOLOMBO. Európska únia vyzvala v pondelok Srí Lanku, aby sa zriekla plánu na zrušenie moratória uvaleného na trest smrti, vrátane prípadov obchodovania s drogami. Krajina pritom vykonala poslednú popravu pred vyše štyrmi desaťročiami, pripomenuli tlačové agentúry DPA a AP. "Vyzývame srílanskú vládu, aby zachovala moratórium na trest smrti," uviedla vo vyhlásení delegácia EÚ v srílanskom hlavnom meste Kolombo. "Viac ako dve tretiny krajín po celom svete, ktoré majú rôzne právne systémy, tradície, kultúry a náboženské pozadie, buď trest smrti zrušili alebo ho nepraktizujú. Trest smrti je neprípustným popieraním ľudskej dôstojnosti a nedotknuteľnosti," uvádza sa vo vyhlásení delegácie Únie. Srílanský prezident Maithrípála Siriséna sa zaviazal, že obnoví hrdelný trest pre niektorých usvedčených obchodníkov s drogami, ktorí sú odsúdení na smrť. Na Srí Lanke, krajine v juhovýchodnej Ázii na ostrove Cejlón v Indickom oceáne, je každý rok zatknutých za drogové trestné činy viac ako 100.000 ľudí a približne 20.000 ich je vo väzení na krátke alebo dlhé obdobia. Súdnictvo na Srí Lanke v súčasnosti udeľuje osobám tresty smrti za niektoré zločiny, vrátane tých, ktoré súvisia s drogami, ale nevykonáva ich. Naposledy na Srí Lanke obesili odsúdeného pred 43 rokmi. Prezident Siriséna, ktorý vedie rozsiahlu kampaň proti drogám, vyhlásil, že už rozhodol o presných termínoch, kedy sa začne trest smrti opäť vykonávať, ale nezverejnil ich. Organizácia na ochranu ľudských práv Human Rights Watch (HRW), ktorá zrušenie moratória dôrazne odsúdila, uviedla, že v cele smrti na Srí Lanke sa nachádza 1299 väzňov, vrátane 48 za drogové zločiny.


Štvrtú etapu na Okolo Poľska 2017 vyhral Ewan, Sagan skončil tretí. Zajtra možno pôjdeme na Majku, priznal

Slovenský cyklista zvýšil svoj náskok v boji o žltý dres.

4. etapa (Zawiercie - Zabrze, 238 km): Poradie po 4. etape: Bodovacia súťaž: ZABRZE. Slovenský cyklista Peter Sagan obsadil v utorňajšej štvrtej etape na pretekoch Okolo Poľska 2017 tretie miesto a udržal si žltý dres pre lídra celkovej klasifikácie. Najdlhšiu etapu podujatia (238 km) zo Zawiercie do Zabrze vyhral časom 5:38:49 hodiny Austrálčan Caleb Ewan. Jazdec stajne Orica-Scott sa presadil v záverečnom hromadnom šprinte a na druhé miesto odsunul Holanďana Dannyho van Poppela zo Sky. Sagan zvýšil svoj náskok na čele celkového poradia. Pretekár tímu Bora-Hansgrohe má na druhého Belgičana Dylana Teunsa (BMC Racing) náskok desať sekúnd. Na treťom mieste figuruje jeho spolujazdec a domáci favorit Rafal Majka (+16 s). Druhý slovenský zástupca Erik Baška taktiež z Bory finišoval na 39. mieste v rovnakom čase ako víťaz. Celkovo figuruje na 134. mieste s mankom 24:15 minúty "Som unavený, 238 kilometrov v tomto teple nie je nič ľahké. Navyše, na konci 300-metrový šprint. Ale som spokojný, tím pracoval dobre a udržali sme žltý dres. Uvidíme, čo zajtra, ak nebudem mať nohy, pôjdeme na Rafala Majku," povedal Sagan v rozhovore pre TVP. "Som tu už tretíkrát, ale ešte nikdy som nevyhral. Teraz sa mi to konečne podarilo. Dnes bolo veľmi teplo a etapa bola veľmi dlhá, bolo to náročné. Uvidíme, čo zajtra, pretože pred cieľom je tam kopec, takže neviem, či budem bojovať o víťazstvo," povedal v prvom rozhovore Ewan. Pelotón vyrazil na najdlhšiu časť pretekov vo veľmi horúcom počasí, keď sa ortuť teplomera dostala nad 35 stupňov Celzia. V úvodnej časti sa nachádzalo pár kopčekov, na ktorých sa od pelotónu pokúšalo odtrhnúť viacero pretekárov. Nakoniec sa to podarilo šestici Remi Cavagna (Quick-Step Floors), Bert-Jan Lindeman (LottoNL-Jumbo), Tom Skujinš (Cannondale-Drapac), Nick Dougall (Dimension Data), Jan Tratnik (CCC Sprandi) a Pawel Bernas (Poľská reprezentácia). Uvidíme, čo zajtra, ak nebudem mať nohy, pôjdeme na Rafala Majku. Lídri si zanedlho vypracovali slušný náskok nad šesť minút. Ten si držali aj po sto odjazdených kilometroch. Pelotón, na čele ktorého boli jazdci Bora-Hansgrohe a UAE Team Emirates, postupne zvyšoval tempo a na méte 100 kilometrov do cieľa sa náskok scvrkol na štyri minúty. Z vedúcej skupiny vypadol Lindeman a zostávajúca pätica mala na záverečných 38 kilometroch náskok už len dve minúty a stále klesal. Posledných 18 kilometrov už pelotón jazdil na šesťkilometrovom okruhu okolo futbalového štadióna Górnika Zabrze, ktorý absolvoval trikrát. To už pelotón strácal len minútu a všetko smerovalo k hromadnému záveru. Na posledných 15 kilometroch sa pokúsil o sóloúnik Cavagna, ktorý prepol do časovkárskeho módu a desať kilometrov do cieľa mal stále 50 sekúnd k dobru. Jeho odvážny pokus sa ale skončil na méte päť kilometrov pred finišom. V záverečnom vyrovnanom šprinte triumfoval Ewan pred van Poppelom a Saganom.


Americké úrady zastavili stíhanie rodín nelegálnych imigrantov

Politika nulovej tolerancie napriek tomu ostáva v platnosti.

McALLEN. Americké úrady zastavili stíhanie rodín imigrantov za nelegálne prekročenie hraníc, čím dočasne opustili politiku nulovej tolerancie administratívy prezidenta Donalda Trumpa. Tá už viedla k rozdeleniu viac než 2 300 rodín imigrantov a vyvolala veľkú kritiku doma i vo svete.Šéf úradu colnej a hraničnej ochrany CBP Kevin McAleenan v pondelok povedal, že minulotýždňové nariadenie Trumpa na zastavenie rozdeľovania rodín imigrantov na hraniciach s Mexikom si vyžiadalo aj dočasné zastavenie stíhania rodičov, pokiaľ nemajú kriminálnu minulosť alebo nie je v ohrození blaho ich dieťaťa. Napriek tomu McAleenan trval na tom, že politika nulovej tolerancie ostáva v platnosti a aktuálne skúmajú možnosti, ako stíhania obnoviť.


V súvislosti s útokom na parížskom letisku Orly zadržali dvoch mužov

Polícia podozrieva mužov, že zabezpečili zbrane pre islamského extrémistu a útočníka Ziyeda Bena Belgacema.

PARÍŽ. Francúzska polícia zadržala dvoch mužov, ktorých podozrieva, že zohrali úlohu pri zabezpečení zbrane pre islamského extrémistu Ziyeda Bena Belgacema, ktorý v sobotu zaútočil na hliadku vojakov na parížskom letisku Orly. Pre tlačovú agentúru DPA to v utorok potvrdili justičné zdroje z francúzskej metropoly. Podľa informácií tamojších médií zadržaní muži vo veku 30 a 43 rokov nepatria medzi islamistov. Už počas víkendu zadržali troch príbuzných útočníka, ktorých však neskôr prepustili na slobodu. Vyšetrovatelia nevylučujú, že extrémista, ktorého zlikvidovali kolegovia prepadnutej vojačky, plánoval džihadisticky motivovaný útok. Celý incident trval necelé tri minúty. Na letisku nikto neutrpel zranenia. Belgacem má vraj bohatý trestný register. Už v sobotu pred útokom na vojačku na letisku strieľal na príslušníkov dopravnej polície, ktorí ho zastavili kvôli porušeniu dopravných predpisov. Pri súdnej pitve vyšlo najavo, že v mužovej krvi sa nachádzali stopy kokaínu a hašišu. V čase smrti mal takisto v krvi alkohol v množstve 0,93 gramu na liter, čo je takmer dvojnásobok najvyššej hodnoty, ktorá je vo Francúzsku prípustná pri riadení motorového vozidla. Francúzsky premiér Bernard Cazeneuve v Paríži vyhlásil, že od začiatku roka sa podarilo v krajine galského kohúta prekaziť päť teroristických útokov, vlani sa to podarilo za celý rok v 17 prípadoch. Podrobnosti však predseda francúzskej vlády neuviedol.


Za týranie zvierat nešiel minulý rok do väzenia nikto, aj keď šiestich odsúdili

BRATISLAVA. Za týranie zvierat a za zanedbanie starostlivosti o ne odsúdili minulý rok slovenské súdy šesť ľudí. Do väzenia však nešiel nikto. Vyplýva to z údajov, ktoré poskytol hovorca Ministerstva spravodlivosti Peter Bubla. V roku 2015 bol za trestný čin týrania zvierat odsúdených osem ľudí, z nich šiesti dostali podmienečné tresty a pri dvoch odsúdených sudcovia rozhodli o uložení peňažného trestu. Za trestný čin zanedbania starostlivosti o zvieratá nebol odsúdený nikto. Iniciatíva Zvierací ombudsman takéto konanie nepovažuje za správne. "Žiadame exemplárne tresty pre tyranov, pretože kým sa prístup polície a súdov nezmení, tyrani nebudú mať dôvod od svojich krutých praktík upustiť. Na ochrane pred takýmito činmi a ich páchateľmi je naliehavý verejný záujem, nakoľko je preukázané, že ten, kto beztrestne týra zviera, obvykle neskôr ublíži i človeku," tvrdí Zuzana Stanová z iniciatívy Zvierací ombudsman. Iniciatíva Zvierací ombudsman začala svoju činnosť v roku 2015. Založila ju Aliancia združení na ochranu zvierat, ktorá spája 13 útulkov a ochranárskych združení z celého Slovenska.


Dodržiava prísnu životosprávu. Pekarík striedačku odmieta, šancu dostáva ihneď

Na ihrisku bráni aj útočí, má skvelú kondíciu. Obranca Peter Pekarík sa po zranení vrátil do reprezentácie.

BRATISLAVA. Futbal neoklamete. Ak chcete patriť medzi najlepších, musíte robiť viac ako ostatní. Slovenský reprezentant Peter Pekarík je v tomto veľkým profesionálom. Keď mu klubový lekár Herthy Berlín robil v minulosti krvné testy, odporučil mu, aby zmenil jedálny lístok. Okamžite ho poslúchol. „Pijem iba čistú vodu a iontové nápoje. Obmedzil som aj sladkosti. Najťažšie bolo pre mňa zriecť sa čokolády. Keď vidíte, že vám to pomáha, ide to ľahšie,“ priznal 30-ročný obranca. Aj vďaka tomu patrí v národnom tíme k hráčom, ktorí majú najlepšiu kondíciu. Na ihrisku je poctivý v defenzíve a zakaždým sa snaží podporiť aj útok. V reprezentácii patrí dlhodobo k stabilným oporám defenzívy. V poslednom období má zo slovenských obrancov najlepšiu formu. Nepribrzdilo ho ani zranenie ľavého stehenného svalu, pre ktoré vynechal dvojzápas kvalifikácie o postup na majstrovstvá sveta 2018 proti Slovinsku a Škótsku. „Oba zápasy som sledoval v televízii. Škoda, že sme v Slovinsku nezískali aspoň bod. Chlapcom patrí pochvala za súboj so Škótskom. Boli pod veľkým tlakom. Zdolať také kvalitné a sebavedomé mužstvo rozdielom triedy je úžasné,“ hovorí Pekarík. V piatkovom kvalifikačnom zápase proti Litve už bude trénerovi Jánovi Kozákovi k dispozícii. „Cítim sa výborne. Po zranení som v klube odohral celé tri zápasy. V jednom som dokonca zaskakoval na ľavej strane obrany. Oveľa viac mi však sedí pravá strana,“ priznal Pekarík. V súboji proti Slovinsku hral pravého obrancu Lukáš Pauschek, proti Škótsku nastúpil na tomto poste Erik Sabo. „Konkurencie sa nebojím. Vždy som hovoril, že futbalistu posúva vpred. Erik odohral so Škótskom fantastický duel. Bude len na trénerovi, koho teraz postaví,“ reaguje Pekarík. Pekarík vyrastal v žilinskej akadémii. Už v šestnástich si vyskúšal ligu, so Žilinou získal tituly a prerástol úroveň slovenskej ligy. V zime 2009 prestúpil do Wolfsburgu za zhruba milión eur. Ihneď sa prepracoval do základnej zostavy a po pár mesiacoch oslavoval bundesligový titul. Po krátkom pôsobení v tureckom Kayserispore sa vrátil do Nemecka. Od roku 2012 hráva v Herthe Berlín. Momentálne je tím na štvrtom mieste tabuľky so štvorbodovou stratou na Bayern Mníchov a prekvapenie sezóny Lipsko. V Berlíne vládne futbalová eufória. V doterajšej histórii ešte Hertha nemala taký dobrý štart ako teraz. Naším cieľom je, čo najrýchlejšie získať 45 bodov, aby bola sezóna pokojná. „V Berlíne vládne futbalová eufória. V doterajšej histórii ešte Hertha nemala taký dobrý štart ako teraz. Naším cieľom je čo najrýchlejšie získať 45 bodov, aby bola sezóna pokojná,“ prezradil. Po necelej tretine ročníka má Hertha na konte 20 bodov. Ak bude pokračovať v nastúpenom trende, účasť v pohárovej Európe by jej nemala ujsť. Rodáka z Dolného Hričova povzbudilo, že po zranení nevysedával na striedačke, ale šancu od trénera Pála Dárdaia dostal ihneď. „Jeho dôvera mi pomáha rovnako ako atmosféra v kabíne. Keď sa vám darí, hráčovi po zranení sa vracia ľahšie.“ Náročnejšiu situáciu má jeho reprezentačný kolega Ondrej Duda, ktorý prestúpil do Herthy v lete za 4,5 milióna eur. Na začiatku augusta si poranil koleno, a preto si ešte bundesligu nezahral. „V poslednom období sa cítil výborne. Tešil sa na návrat. Týždeň a pol už trénoval s tímom a mal sa rozohrať v rezervnom mužstve. Opäť však pocítil bolesti v kolene a čakajú ho vyšetrenia,“ naznačil Pekarík. Proti Litve odohral v minulosti oba zápasy, v ktorých Slováci remizovali. „Litva je nepríjemný a húževnatý súper, ktorý zaznamenal veľký progres,“ tvrdí krajný obranca. „V tejto kvalifikácii je ich tím prekvapením našej skupiny. Odohrali tri ťažké zápasy, ale ešte neprehrali a získali päť bodov.“ Slováci majú z troch duelov na konte tri body. Ak chcú pomýšľať na postup na majstrovstvá sveta do Ruska, potrebujú zvíťaziť. „Litva bude hrať zo zabezpečenej obrany, z ktorej vyráža do nepríjemných protiútokov. Čím skôr súpera zlomíme, tým to bude jednoduchšie. Ak chceme miešať postupové karty, musíme vyhrať,“ tvrdí Pekarík. Posledné nepresvedčivé výkony, viaceré kauzy a aj chladné počasie odrádzajú divákov od piatkového súboja v Trnave. V súčasnosti je predaných len okolo sedemtisíc vstupeniek. „Doteraz som zažil v Trnave vždy vypredaný štadión. Verím, že ľudia nás prídu povzbudiť a spoločnými silami získame dôležité tri body,“ uzavrel. Tento text ste mohli čítať vďaka tomu, že platíte za obsah. Vážime si to.


Žalobu poslancov Bratislavy v kauze predaja PKO súd zamietol

BRATISLAVA. Okresný súd Bratislava I zamietol žalobu časti poslancov bratislavského mestského zastupiteľstva (MsZ), ktorí zažalovali hlavné mesto SR za predaj Parku kultúry a oddychu (PKO). Rozsudok ešte nie je právoplatný. Skupina poslancov, najmä z Bratislavského klubu, žiadala zrušiť uznesenie mestského parlamentu o predaji budov PKO z 10. decembra 2015. Podľa nich bola postupom mesta i schváleným uznesením zastupiteľstva porušená ústava, zákon o majetku obcí či zákon o obecnom zriadení. Súd sa však s ich námietkami nestotožnil. "Okresný súd Bratislava 5. novembra 2018 rozhodol tak, že žalobu zamietol," tlmočil verdikt hovorca Krajského súdu v Bratislave Pavol Adamčiak. Dodal, že odôvodnenie rozhodnutia bude v plnom znení súčasťou písomného vyhotovenia rozsudku. O rozhodnutí súdu informoval na sociálnej sieti jeden zo signatárov podnetu, poslanec Ondrej Dostál. Spôsob pojednávania označil za korektný, upozornil zároveň, že súd posudzoval čisto formálne náležitosti procesu schvaľovania predaja, nie etickú stránku a vecnú správnosť postupu vedenia mesta a uznesenia zastupiteľstva. "Keď nám bude rozsudok doručený v písomnej podobe, preštudujeme jeho odôvodnenie a predpokladám, že sa odvoláme," uviedol Dostál. Priznal zároveň, že v úspech odvolania veľmi neverí, keďže aj v prípade odvolania bude krajský súd posudzovať celú záležitosť z hľadiska splnenia formálnych náležitostí zákona. Primátor Bratislavy Ivo Nesrovnal hodnotí iniciatívu ako "pokus niektorých jednotlivcov zapojiť sa aj týmto spôsobom do predvolebnej kampane". "Pripomínam, že návrh na urovnanie vzájomných nárokov, práv a pohľadávok bol schválený v roku 2015 potrebnou trojpätinovou väčšinou mestského zastupiteľstva, pričom proti nemu nehlasoval nikto z poslancov," uviedol Nesrovnal, opätovne kandidujúci na primátora hlavného mesta. Bratislavskí poslanci v decembri 2015 odsúhlasili predaj budov bratislavského PKO spoločnosti Henbury Development za jedno euro, čím sa podľa mesta urovnali všetky vzájomné nároky, práva a pohľadávky Bratislavy a investora. Henbury medzi vianočnými sviatkami objekty kultúrneho stánku začalo búrať. Na mieste PKO má na novej Dunajskej promenáde vyrásť červené futuristické planetárium a mediatéka spolu s bytmi a administratívnymi priestormi. Mimosúdna dohoda mala podľa mesta za cieľ zbaviť Bratislavčanov dlhoročnej traumy z chátrajúceho nábrežia a uzavrieť súdne spory, predstavujúce likvidačnú hrozbu pre mesto.


Zadržaný britský tanker mal nehodu s rybárskou loďou, tvrdí Irán

LONDÝN/TEHERÁN. Irán prepustil ropný tanker Mesdar po tom, ako ho zadržal v Hormuzskom prielive, oznámil prevádzkovateľ plavidla, britská spoločnosť Norbulk Shipping UK. Informovali o tom v sobotu agentúry DPA a AFP. Firma v oznámení z piatkového večera uviedla, že na tanker Mesdar, plaviaci sa pod libérijskou vlajkou, dočasne vstúpili ozbrojené jednotky, medzičasom však lodi umožnili pokračovať v plavbe a všetci členovia posádky sú v poriadku. Britský minister zahraničných vecí Jeremy Hunt v piatok povedal, že Irán v Hormuzskom prielive zadržal v priebehu dňa nie jedno, ale dve plavidlá, čo označil za neprijateľné. Vzťahy medzi Iránom a Britániou sa zhoršili, odkedy pri pobreží Gibraltáru tento mesiac zadržali iránsky tanker s ropou. Londýn neskôr obvinil Irán z prenasledovania britskej lode v Perzskom zálive. Iránske Revolučné gardy v piatok oznámili, že v Hormuzskom prielive zadržali ropný tanker Stena Impero, ktorý sa plaví pod britskou vlajkou a ktorý vlastní švédsky lodný gigant Stena Bulk. Ako dôvod uviedli porušenie medzinárodných pravidiel námornej dopravy. Plavidlo eskortovali k iránskemu pobrežiu. Iránske úrady v sobotu ráno oznámili, že tanker Stena Impero aktuálne kotví pred prístavom Bandar Abbás po tom, ako sa zrazil s iránskou rybárskou loďou a potom ignoroval jej tiesňové volanie. Všetkých 23 členov posádky je na palube tankera a zostane tam, kým sa neskončí vyšetrovanie, povedal hovorca Prístavnej a námornej organizácie v juhoiránskej provincii Hormozgán pre agentúru Fars. Veľká Británia v sobotu ráno vyzvala Irán, aby urýchlene prepustil britský ropný tanker s 23 námorníkmi, ktorý zadržal v piatok večer v Hormuzskom prielive. "Hovoríme veľmi jasne, že ak sa táto situácia rýchlo nevyrieši, bude to mať vážne následky," vyhlásil britský minister zahraničných vecí Jeremy Hunt. Vzápätí však dodal, že nehovorí o vojenskom, ale o diplomatickom riešení situácie. Irán kritizoval aj predseda opozičných labouristov Jeremy Cornyn. "Zajatie týchto lodí je neakceptovateľné, tanker, ktorý zostáva v rukách Iránu, musia prepustiť," povedal.


Do Kiskovej strany sa pridá aj primátor Nitry Marek Hattas

BRATISLAVA. Do vznikajúcej strany bývalého prezidenta Andreja Kisku sa pridá primátor Nitry Marek Hattas. Oznámil to na facebookovom profile Je nás viac s tým, že naša krajina potrebuje zmenu. „Ja sa k tejto zmene zodpovedne a s pokorou hlásim. Súboj o jej podobu sa pre mňa nekončí úspešnými komunálnymi voľbami. Budúci rok nás čakajú dôležité parlamentné voľby a ja som sa rozhodol pridať k politickému hnutiu Andreja Kisku. Život je pre mňa o schopnosti vedieť sa v správny čas postaviť za správnu vec a prevziať zodpovednosť. Robím tak aj teraz, keď vám verejne oznamujem, že sa aj na národnej úrovni pokúsim prispieť k tomu, aby bolo Slovensko lepšou krajinou pre všetkých," píše na sociálnej sieti. Andrej Kiska začiatkom apríla oznámil, že zakladá novú politickú stranu. Bližšie kontúry svojej strany by mal predstaviť dnes v Banskej Bystrici. Svoj vstup do Kiskovej strany už oznámili starosta Spišského Hrhova Vladimír Ledecký, bývalý hovorca iniciatívy Za slušné Slovensko Juraj Šeliga, primátor Hlohovca Miroslav Kollár, diplomat Tomáš Valášek či bývala poslankyňa Európskeho parlamentu Jana Žitňanská. Kiskova strana by sa podľa TV Markíza mala volať Za ľudí.


Brexit má už teraz negatívny vplyv na ekonomiku Londýna

Správa poukázala na spomalenie zvyšovania cien nehnuteľností a ochladenie rastu podnikateľskej aktivity

LONDÝN. Rozhodnutie Britov opustiť Európsku úniu už má negatívny vplyv na ekonomiku Londýna. Rast podnikateľskej aktivity v metropole sa spomalil a viac ľudí opúšťa mesto, uvádza sa v správe think-tanku Centre for London. "Naša analýza ukazuje zmeny spôsobené brexitom, ako je pokles počtu Európanov, ktorí sem prichádzajú pracovať, spomalenie tvorby pracovných miest a pokles podnikateľskej dôvery," uviedol think-tank. Správa tiež poukázala na spomalenie zvyšovania cien nehnuteľností a ochladenie rastu podnikateľskej aktivity, ktorá padla na 11-mesačné minimum. Obmedzila sa medzinárodná migrácia a počet registrácií nových poistiek medziročne klesol o 15 %, uvádza sa v správe, ktorá upozorňuje, že až 75 percentami sa na tomto znížení podieľali registrácie poistiek občanov z iných členských štátov EÚ. "Rast pracovných miest sa spomaľuje a údaje signalizujú, že expanzia, ktorá prišla po recesii, sa zrejme skončila." Miera nezamestnanosti v Londýne však padla na rekordné minimum 5,5 % a tvorba pracovných miest v súkromnom sektore pokračuje aj napriek prvému spomaleniu po vyše dvoch rokoch.


Iránsky prezident príde do New Yorku. Trump je presvedčený, že sa chce stretnúť

Teherán doposiaľ na ponuky Trumpa nereagoval.

WASHINGTON. Americký prezident Donald Trump je presvedčený, že lídri Iránu sa s ním chcú stretnúť. Informovala o tom v noci na piatok tlačová agentúra AFP s tým, že Trump týmto výrokom naznačil možnosť prípadného stretnutia s prezidentom Iránu na 74. zasadnutí Valného zhromaždenia OSN. "Môžem vám povedať, že Irán sa chce stretnúť," povedal Trump vo štvrtok novinárom v Bielom dome. Trump opakovane naznačoval, že na stretnutie s iránskym partnerom Hasanom Rúháním je pripravení. AFP doplnila, že Rúhání pricestuje do New Yorku na otvorenie VZ OSN, ktoré sa koná nasledujúci týždeň. Teherán však doposiaľ na ponuky Donalda Trumpa nereagoval. Irán v máji oznámil, že nebude rešpektovať niektoré obmedzenia vyplývajúce z jadrovej dohody so svetovými veľmocami, pokým ostatné signatárske krajiny neurobia viac pre zmiernenie sankcií, ktoré voči islamskej republike znova zaviedli Spojené štáty po tom, ako od dohody odstúpili.


Pivo z 3D tlačiarne? Navrhli nový a lacnejší spôsob, ako vyrobiť zlatý mok

Biologický reaktor má zlepšiť proces kvasenia pri výrobe piva.

BRATISLAVA. Výskumníci z univerzity v americkom Seatlli prišli podľa serveru Digital Trends s novým, lacnejším a efektívnejším spôsobom, ako vyrobiť pivo. Pomocou 3D tlačiarne vytvorili biologický reaktor, ktorý má zlepšiť proces kvasenia pri výrobe piva. Nové materiály a spôsoby trojrozmernej tlače vytvárajú priestor pre inovatívne postupy pri varení piva. Bioreaktor, ktorý chcú výskumníci využívať pri varení piva, je vlastne hydrogél - materiál pozostávajúci z veľkého množstva vody ako napríklad želé. Na výrobu piva však výskumníci použijú hydrogél, ktorý obsahuje aj kvasinky. Má tvar kocky a je veľký jeden kubický centimeter. Jeho výroba netrvá dlhšie ako päť minút. Po vytlačení na 3D tlačiarni sa bioreaktor umiestni do glukózového roztoku, ktorý kvasinky uvoľnené z hydrogélu následne premenia na alkohol. Proces fermentácie má trvať asi štyri mesiace. Cieľom amerických výskumníkov je zlepšiť proces kvasenia pri výrobe piva. Napríklad kvasinky uchované v hydrogéli môžu podľa vedúceho výskumu Alshakima Nelsona uľahčiť ich odstránenie na konci fermentačného procesu. Výskumníci veria, že využitie 3D tlačiarne by sa v budúcnosti mohlo stať novou priemyselnou technológiou pri výrobe zlatého moku. "Rokujeme s potenciálnymi partnermi, ktorí nám môžu pomôcť posunúť sa na ďalšiu úroveň," uviedol Nelson.


Bavorská CSU a Slobodní voliči dospeli k dohode o vytvorení koaličnej vlády

V rokovaniach sa podarilo dosiahnuť konsenzus.

MNÍCHOV. Necelé tri týždne po bavorských krajinských voľbách sa Kresťanskosociálna únia (CSU) a Slobodní voliči (Freie Wähler) dohodli na vytvorení novej koaličnej vlády tejto nemeckej spolkovej krajiny. Informoval o tom v piatok večer prvý program verejnoprávnej nemeckej televízie ARD s odvolaním sa na bavorského krajinského premiéra Markusa Södera (CSU) a lídra Slobodných voličov Huberta Aiwangera. Obaja s úľavou konštatovali, že sa podarilo dosiahnuť konsenzus v koaličných rokovaniach. Ani jeden z nich však neprezradil žiadne podrobnosti o programových či personálnych aspektoch dohody. O tej budú najskôr v nedeľu podrobne informované príslušné stranícke grémiá, ktoré by ju mali schváliť. Ak sa tak stane, už v pondelok dôjde k jej oficiálnemu podpísaniu a v utorok na pôde krajinského parlamentu v Mníchove k voľbe staronového bavorského premiéra v osobe Markusa Södera.


Prezident Mexika poukázal na obrovské škody v prípade zatvorenia hraníc

Denne prejdú cez hranice medzi Mexikom a USA státisíce ľudí a tovar za 1,7 miliardy USD.

MEXIKO. Mexický prezident Andrés Manuel López Obrador varoval prezidenta Spojených štátov Donalda Trumpa pred uzavretím hraníc medzi USA a Mexikom. Informovala o tom vo štvrtok webová stránka rakúskej verejnoprávneho rozhlasu a televízie ORF. Nebolo "by to dobré pre nikoho", povedal Obrador v stredu pred zástupcami médií. Donald Trump opakovane pohrozil celkovým alebo čiastočným uzatvorením hraníc. Mexiku vyčíta, že nevyvíja dostatočné opatrenia, aby zabránilo migrantom prekračovať hranice. Obrador uviedol, že jeho vláda nadviazala s USA v otázke hraníc a migračnej politiky veľmi dobrý kontakt. "Pomáhame a naďalej budeme pomáhať, aby sme zabránili konfliktu." Minister zahraničných vecí Mexika Marcelo Ebrard v utorok uviedol, že šéf americkej diplomacie Mike Pompeo mu prisľúbil, že USA napriek vyhrážkam prezidenta Trumpa hranice neuzavrú. Každý deň prejdú cez hranice medzi Mexikom a USA státisíce ľudí a prevezie sa tovar v hodnote 1,7 miliardy dolárov (1,52 miliardy eur). Minulý týždeň sa na hraniciach vytvorili dlhé zástupy ľudí po tom, ako Trump posilnil ochranu hraníc. Napriek čakacej dobe až do ôsmich hodín sa podľa Obradora na hraniciach nevyskytujú žiadne väčšie problémy. Príslušníci americkej pohraničnej stráže minulý týždeň zadržali už vyše 12.000 migrantov a nemajú ich už kam umiestňovať. Najhoršia situácia je v texaskom meste El Paso. Do konca marca by celkový počet prichádzajúcich do USA za jeden mesiac mohol vzrásť na viac ako 100.000, čo by bola najvyššia takáto bilancia za posledné desaťročie.


Volkswagen si musí prirátať ďalších 2,5 miliardy eur k výdavkom na škandál

Hodnota akcií VW po zverejnení tohto vyhlásenia klesla.

BERLÍN. Volkswagen (VW) si bude musieť pripočítať ďalších približne 2,5 miliardy eur k celkovým výdavkom na emisný škandál, ktorý už stál automobilový koncern zhruba 20 miliárd eur. Dôvodom je zvýšenie výdavkov na program spätného nákupu a úpravy dieselových modelov 2.0l TDI, ktoré sú súčasťou dohody o urovnaní sporu v Severnej Amerike. Ukázalo sa totiž, že ide o technicky a časovo oveľa náročnejší proces, uviedol VW vo svojom vyhlásení. Hodnota akcií VW po zverejnení tohto vyhlásenia klesla dnes do 9.57 SELČ o 3,7 percenta. Škandál odhalila pred dvoma rokmi americká Agentúra na ochranu životného prostredia (EPA). Zistila totiž, že nemecká automobilka nainštalovala do dieselových áut softvér, ktorý počas testovania umožňoval zamaskovať skutočné hodnoty oxidov dusíka. VW neskôr priznal, že po svete jazdí okolo 11 miliónov áut s takýmto softvérom, z toho zhruba 600.000 v USA a približne 8,5 milióna v Európe. Volkswagen uviedol, že dodatočné finančné náklady sa odzrkadlia v jeho prevádzkových výsledkoch za 3. štvrťrok 2017, ktoré plánuje uverejniť 27. októbra. Automobilka Porsche, ktorá vlastní 30,8-percentný podiel vo Volkswagene, tiež informovala, že nové náklady ovplyvnia aj jej výsledky. Ale potvrdila doterajší odhad svojho zisku za rok 2017 po zdanení v pásme 2,1 - 3,1 miliardy eur. Mníchovská prokuratúra zatkla bývalého člena predstavenstva spoločnosti Porsche v súvislosti s emisným škandálom v Audi. Uviedol vo štvrtok (28.9.) nemenovaný zdroj oboznámený so situáciou. Automobilka Audi pripustila v novembri 2015, dva mesiace po tom, ako vypukol emisný škandál materského koncernu VW, že aj 3-litrové dieselové motory V6 v jej modeloch boli vybavené nelegálnym softvérom.


DETSKÁ RUBRIKAUžovka svoj jed nepoužije, bráni sa smradom a predstiera zdochnutú

Toľkých ľudí už vystrašila. V pohodlí domova možno vieme rozoznať, v čom sa líši od jedovatej vretenice. Keď sa však pred nami neškodná užovka mihne celkom nečakane, napríklad počas prechádzky, na chvíľu zdúpnieme od strachu. Je to predsa len had. A dokonca má v tele aj jed, akurát ho nedokáže použiť, lebo nemá žiadny jedový kanálik. Užovka obojková, kedysi nazývaná užovka obyčajná, je medzi našimi hadmi najrozšírenejšia. Na území Slovenska žijú aj jej príbuzné, užovka stromová, užovka fŕkaná a užovka hladká. Žiadna z nich nie je pre človeka nebezpečná. Ako teda zistíme, že sa nemáme čoho báť, keďže sme stretli nejedovatú užovku obojkovú? Prezradia ju žlté či oranžové škvrny polmesiacovitého tvaru, ktoré má za hlavou. Tá je od zvyšku tela zreteľne oddelená zúžením. Sfarbenie užoviek obojkových je veľmi variabilné, závisí predovšetkým od prostredia. Pri rozmnožovacom rituáli z diaľky vyzerajú ako jedna dlhá a poriadne zamotaná záhradná hadica. Šupiny môžu byť hnedé, sivozelené ale aj čierne. Preto nie je vždy možné rozlíšiť užovky od jedovatých vreteníc z diaľky len podľa farby. Mimochodom, na svoju podobnosť s vretenicou dopláca najmä užovka hladká, ktorá sa na jedovatého hada ponáša farbou i kresbou. Vydesení turisti ju tak neraz v obavách zahlušia. Preventívne. Približne z dvojmetrovej vzdialenosti dokážeme bezpečne určiť, či sme natrafili na užovku alebo vretenicu. Užovka na nás bude hľadieť očami s okrúhlou zreničkou, jej pohľad teda môže pôsobiť takmer placho. Zato vretenica má zreničku úzku a zvislú, vyzerá ako oválna štrbinka. Užovka obojková žije takmer v celej Európe, ale aj v západnej Ázii a na severe Afriky. O jej prispôsobivosti svedčí najmä fakt, že ako jeden z mála hadov prežije nielen v trópoch, ale aj za polárnym kruhom. Najlepšie sa cíti pri vode, teda na brehoch jazier či riek, a tiež v močiaroch. Keď si už dosť dlho voľkala vo vlhkom prostredí, vyberie sa na suché štrkovisko, aby sa tam chvíľu vyhrievala na teplých kameňoch. Mnohí z nás si myslia, že pokožka hadov je slizká. Ich šupiny sú pritom úplne suché, pravda, ak práve nevyliezli z vody. V tej užovky obojkové trávia veľa času, keďže sa živia predovšetkým rybami a žabami, s výnimkou kuniek. Ak si chcú užovky dopriať zmenu, občas ulovia aj myš či jaštericu, nikdy však mloka. Tie totiž vylučujú látky, ktoré sú pre užovky smrteľne jedovaté. Svoju korisť prehĺtajú zaživa, usmrtiť ju totiž nemajú čím. Rybky tak umierajú až v tráviacom trakte hada. Užovky obojkové sa začínajú páriť koncom mája, po prvom jarnom zvliekaní kože. Pri rozmnožovacom rituáli z diaľky vyzerajú ako jedna dlhá a poriadne zamotaná záhradná hadica. O jednu samičku sa totiž pretláča hneď niekoľko samcov a len jeden šťastlivec ju napokon oplodní. Približne po dvoch mesiacoch si mama užovka vyberie bezpečné miesto, kam nakladie v priemere zo tridsať vajíčok. Z nich sa už po týždni liahnu mladé, asi dvadsaťcentimetrové, užovky. Keďže svoj jed neodkážu použiť, musia sa brániť iným spôsobom. Najčastejšie hlasným sykotom či nafúknutím, chcú tak vyzerať väčšie a strašidelnejšie. Občas zvolia aj celkom zábavnú taktiku a hrajú sa na mrciny. Otočia sa bruchom nahor, otvoria papuľku, nech si jazyk len tak visí von a z kloaky – vylučovacieho otvoru – začnú vypúšťať páchnuci sekrét, ktorý smradom pripomína zdochlinu.


Výbuch v ruskej prestížnej vojenskej akadémii zranil štyri osoby

Incident sa stal v Možajského akadémii v Petrohrade.

MOSKVA. Štyri osoby utrpeli zranenia počas výbuchu pyrotechnickej míny v priestoroch Vojensko-kozmickej akadémie A. F. Možajského v Petrohrade. S odvolaním sa na zdroje z prostredia záchrannej služby a bezpečnostných zložiek o tom v utorok informovali agentúra Interfax a spravodajský server Lenta.ru. "V Možajského akadémii zaznel výbuch, hospitalizované sú štyri osoby - pravdepodobne poslucháči kurzu," uviedol pre agentúru Interfax zdroj zo záchrannej služby a dodal, že "výbuch zaznel na prvom podlaží učebnej budovy počas prednášky. Možno explodovala munícia." Zdroj z prostredia bezpečnostných zložiek spravodajskému serveru Lenta.ru neskôr potvrdil, že príčinou výbuchu bola neopatrná manipulácia s muníciou určenou na učebné účely. Pri jej prevoze padla na zem pyrotechnická mína, ktorá následne explodovala. Podľa aktuálnych informácii by sa v danom priestore mala nachádzať ešte jedna nevybuchnutá mína. Vojensko-kozmická akadémia A. F. Možajského v Petrohrade je polytechnickou univerzitou určenou na prípravu budúcich príslušníkov vzdušno-kozmických síl (VKS), síl protivzdušnej a protiraketovej obrany, topografickej služby ozbrojených síl Ruskej federácie, ako aj iných orgánov ozbrojených síl.


Najviac Čechov. Vlani bolo v slovenských väzniciach 219 cudzincov

Medzi väznenými cudzincami boli osoby aj zo vzdialenejších či exotických krajín.

BRATISLAVA. Ku koncu minulého roka sa v slovenských väzniciach nachádzalo dovedna 219 cudzincov. Vyplýva to z najnovšej ročenky Zboru väzenskej a justičnej stráže (ZVJS) za rok 2017. Medzi cudzincami v slovenských ústavoch bolo v minulom roku 77 obvinených a 142 odsúdených. Najpočetnejšou skupinou boli občania ČR, a to 51. Nasledovali Poliaci v počte 20, za nimi nasledovali maďarskí občania, ktorých bolo 18 a napokon 16 obyvateľov Ukrajiny. Medzi väznenými cudzincami boli osoby aj zo vzdialenejších či exotických krajín, ako napríklad Sierra Leone, Afganistan, Nigéria, Kamerun, Kuba, Irak, Irán, Mongolsko či Pakistan a India. Uvádza sa mimo iného v ročenke ZVJS.


Ruský hacker sa priznal k rozsiahlej krádeži osobných dát

Tjurina vinia z účasti na krádeži dát miliónov zákazníkov spoločnosti JP Morgan Chase.

NEW YORK. Ruský hacker priznal svoju účasť na jednej z najväčších krádeží zákazníckych dát z americkej finančnej inštitúcie. Manhattanský prokurátor Geoffrey S. Berman v pondelok uviedol, že Andrej Tjurin sa priznal k vniknutiu do cudzieho počítača, elektronickému podvodu, bankovému podvodu a nezákonnému online hazardnému hraniu. Tridsaťpäťročného muža z Moskvy vydali minulý rok z Gruzínska. Obvinený je z účasti na ukradnutí osobných dát viac ako 80 miliónov zákazníkov finančnej spoločnosti JP Morgan Chase a hackerskej schéme, ktorú federálni prokurátori odhalili pred štyrmi rokmi. V tom čase to bolo považované za najväčšiu krádež svojho druhu. Súd by mal nad Tjurinom vyniesť rozsudok 13. februára.


Srbi sa dočkali, Chorváti im vydajú hľadaného fanúšika z Albánska

Ismail Morinaj je zodpovedný za provokáciu s vlajkou Albánska v Belehrade, ktorá ukončila zápas.

ZÁHREB. Chorvátsky najvyšší súd schválil vydanie Albánca Ismaila Morinaja, ktorý v roku 2014 narušil dronom s vlajkou Veľkého Albánska kvalifikačné medzištátne stretnutie o postup na futbalové Euro 2016 medzi Srbskom a Albánskom v Belehrade, na trestné stíhanie do Srbska. Informovali o tom dnes chorvátske médiá s tým, že právo definitívne rozhodnúť vo veci má chorvátsky minister spravodlivosti Dražen Bošnjakovič. Muža, na ktorého vydali v Srbsku zatykač, zadržali v júni v Chorvátsku, kde okamžite požiadal o politický azyl, pretože sa domnieval, že po vydaní do Srbska by nemohol rátať s korektným súdnym konaním. Súd v chorvátskom Dubrovníku už v júli rozhodol o vydaní Albánca do Srbska, Morinajov právny zástupca sa však obrátil na najvyšší chorvátsky súd. Albánsky futbalový zväz sa obrátil na vládu v Tirane so žiadosťou, aby sa angažovala za nevydanie fanúšika reprezentácie krajiny. Spomínané futbalové stretnutie najskôr hlavný rozhodca Martin Atkinson z Anglicka po incidente prerušil a po desiatkach minút čakania ho napokon predčasne ukončil vzhľadom na neochotu albánskej reprezentácie pokračovať v stretnutí z obáv pred útokmi srbských fanúšikov. UEFA rozhodla, že z kontumačného víťazstva 3:0 sa napokon tešila reprezentácia Albánska.


Blížia sa odvety prvého predkola Ligy majstrov, Slovan je v nevýhode

V utorok a v stredu budú známe mená šestnástich postupujúcich.

BRATISLAVA. V utorok a v stredu budú známe mená šestnástich postupujúcich do 2. predkola Ligy majstrov 2019/2020. Slovenský majster Slovan Bratislava sa v stredu večer predstaví na pôde čiernohorského šampióna Sutjeska Nikšič, s ktorým minulý týždeň na Tehelnom poli remizoval 1:1. Zverenci trénera Martina Ševelu inkasovali v nadstavenom čase a ak sa chcú v 2. predkole postaviť cyperskému majstrovi APOEL-u Nikózia, musia v odvete streliť najmenej jeden gól. Pokiaľ by Slovanisti stroskotali v LM už na prvej prekážke, v majstrovskej vetve 2. predkola Európskej ligy UEFA by čelili neúspešnému z dvojice The New Saints z Walesu a KF Feronikeli z Kosova (prvý zápas 2:2). V dobrých pozíciách do odviet pôjdu hráči Celticu Glasgow či NK Maribor. Škótsky majster vyhral v prvom zápase na pôde Sarajeva 3:1, Maribor zvíťazil na pôde islandského Valuru 3:0. Srbský šampión a účastník minuloročnej skupinovej fázy CZ Belehrad si do domácej odvety s litovským Suduva Marijanpole priviezol bezgólovú remízu. Poľský majster Piast Gliwice so slovenským brankárom Františkom Plachom a hráčmi Tomášom Hukom a Jakubom Holúbkom pred týždňom remizoval na pôde BATE Borisov 1:1 a v domácej odvete tak bude mať miernu výhodu. Majster Maďarska Ferencváros Budapešť s Michalom Škvarkom doma zdolal bulharský Ludogorec Razgrad 2:1. Zdolané mužstvá v 1. predkole sa presunú do 2. predkola Európskej ligy, to sa však netýka neúspešného z dvojice Celtic - Sarajevo. Ten poskočí priamo do 3. predkola EL, aby v ňom vybalansoval počet klubov, keďže víťaz predchádzajúceho ročníka LM FC Liverpool si miestenku vybojoval aj z domácej súťaže. Druhé predkolo sa už bude hrať v dvoch vetvách - majstrovskej a nemajstrovskej (ligovej). Z nasadených klubov sa v ňom do hry okrem APOEL-u dostanú v majstrovskej vetve aj Dinamo Záhreb, FC Kodaň a Maccabi Tel Aviv, v nemajstrovskej sa o postup do 3. predkola pobijú Viktoria Plzeň s Olympiacosom Pireus, resp. PSV Eindhoven s FC Bazilej. Utorok 16. júla: 17.00 Škendija Tetovo - Nomme Kalju /prvý zápas: 1:0/ 19.30 Saburtalo Tbilisi - Šerif Tiraspoľ /3:0/ 20.00 HB Tornshavn - HJK Helsinki /0:3/ 20.00 FC Valletta - F91 Dudelange /2:2/ 20.45 KF Feronikeli - The New Saints /2:2/ 20.45 CZ Belehrad - FK Suduva Marijanpole /0:0/ Streda 17. júla: 18.30 Riga FC - Dundalk FC /0:0/ 19.00 Rosenborg Trondheim - Linfield FC /2:0/ 19.00 FK Karabach - FK Partizani /0:0/ 19.00 AIK Štokholm - Ararat-Armenia Jerevan /1:2/ 19.30 Ludogorec Razgrad - Ferencváros Budapešť /1:2/ 20.00 CRF Kluž - FC Astana /0:1/ 20.00 Piast Gliwice - Bate Borisov /1:1/ 20.15 NK Maribor - Valur Reykjavík /3:0/ 20.15 Sutjeska Nikšič - ŠK Slovan Bratislava /1:1/ 20.45 Celtic Glasgow - FK Sarajevo /3:1/


Nepočujúci muž nereagoval na príkaz amerických policajtov, tí ho zastrelili

Policajtov dočasne postavili mimo služby, až kým sa neskončí vyšetrovanie.

OKLAHOMA CITY. Policajti v Oklahoma City zastrelili muža, ktorý nereagoval na ich výzvu, aby odhodil zbraň a naďalej sa k nim približoval. Muži zákona údajne nepočuli okolitých svedkov, ktorí na nich kričali, že muž, držiaci kovovú tyč, je nepočujúci. Po tom, čo muž na výzvy zo strany policajtov nereagoval, na neho jeden z nich vystrelil a druhý ho zasiahol diaľkovým elektrickým paralyzérom. Tridsaťpäťročný Magdiel Sanchez zraneniam na mieste podľahol. Policajti už boli dočasne postavení mimo služby, až kým sa neskončí vyšetrovanie prípadu. Do akcie ich povolali po ohlásení havárie auta, ktoré z miesta nehody ušlo. Susedia obete policajného zásahu americkým médiám potvrdili, že Sanchez pri sebe nosil kovovú tyč často a hovoril, že ju potrebuje na ochranu pred túlavými psami.


Maďarský prezident poveril Orbána zostavením vlády

Národná volebná komisia minulú sobotu ukončila rátanie hlasov odovzdaných vo voľbách. Orbán má ústavnú väčšinu.

BUDAPEŠŤ. Maďarský prezident János Áder poveril začatím rokovaní o zostavení novej vlády lídra volebnej kandidátky bloku Fidesz - Kresťanskodemokratická ľudová strana (KDNP) Viktora Orbána. Ustanovujúcu schôdzu Národného zhromaždenia zvolala hlava štátu na 8. mája, informovala agentúra MTI. V zmysle ústavy zvoláva ustanovujúcu schôdzu parlamentu prezident do 30 dní po parlamentných voľbách, ktoré sa konali 8. apríla. Zákonodarný zbor začne pracovať 8. mája o 10.00 h, píše sa vo vyhlásení zverejnenom na internetovej stránke Kancelárie prezidenta republiky (KEH). Áder súčasne listom vyzval lídrov volebných kandidačných listín strán, ktoré sa dostali do parlamentu, aby začali rokovania týkajúce sa ustanovujúcej schôdze parlamentu. Národná volebná komisia (NVI) minulú sobotu ukončila rátanie hlasov odovzdaných vo voľbách. Boli medzi nimi aj hlasy zaslané formou listu zahraničnými Maďarmi, hlasy zo zastupiteľských úradov a hlasy voličov, ktorí nevolili v mieste svojho trvalého bydliska. Fidesz-KDNP podľa týchto výsledkov získal 133 mandátov, Jobbik obsadí 26 poslaneckých kresiel, blok MSZP - Dialóg (Párbeszéd) 20 kresiel, DK deväť kresiel a Politika môže byť iná (LMP) osem kresiel. Zvyšné tri poslanecké miesta v Národnom zhromaždení obsadí jeden nezávislý poslanec, jeden poslanec za stranu Spolu (Együtt) a zástupca nemeckej menšiny v Maďarsku. Výsledky volieb ešte nie sú právoplatné.


Prezident sa poštou zo zahraničia voliť nedá

Prvé kolo prezidentských volieb bude 16. marca.

BRATISLAVA. Právo voliť v marcových voľbách prezidenta Slovenskej republiky má každý občan, ktorý najneskôr v deň volieb dosiahne vek 18 rokov. Hlasovať o novej hlave štátu sa však nedá poštou zo zahraničia. „Vo voľbách prezidenta nie je možné voliť poštou. Voľba poštou je možná vo voľbách do Národnej rady Slovenskej republiky a pri referende,“ informoval agentúru SITA tlačový odbor ministerstva vnútra, ktoré organizačne zastrešuje prípravy na voľby. Voliť pritom môžu občania s trvalým pobytom, ako aj občania bez trvalého pobytu na Slovensku, ak vo volebnej miestnosti predložia platný pas. Ministerstvo vnútra nemá k dispozícii údaje o počte Slovákov, ktorí by mohli voliť na pas. Občania Slovenskej republiky žijúci v zahraničí, ktorí nemajú trvalý pobyt na Slovensku, totiž nie sú evidovaní v obciach ani v registri obyvateľov. Voliči s trvalým pobytom na Slovensku môžu využiť možnosť hlasovať v ľubovoľnej volebnej miestnosti na Slovensku, potrebujú si však na to vybaviť hlasovací preukaz. Prvé kolo volieb prezidenta bude 16. marca a prípadné druhé kolo sa uskutoční 30. marca. Podľa zákona prekážkou práva voliť je zákonom ustanovené obmedzenie osobnej slobody z dôvodov ochrany verejného zdravia. Ak volič vie, že v deň hlasovania nebude v mieste svojho trvalého bydliska, môže obec, v ktorej má trvalý pobyt, požiadať o vydanie hlasovacieho preukazu. V žiadosti musí jasne uviesť, či žiada o vydanie hlasovacieho preukazu pre prvé kolo volieb, alebo aj pre druhé kolo volieb prezidenta. Požiadať sa dá o vydanie hlasovacieho preukazu pre obe kolá súčasne. Požiadať o vydanie hlasovacieho preukazu sa dá osobne, písomne aj elektronicky, alebo aj prostredníctvom splnomocnenej osoby. Osobne treba požiadať v úradných hodinách obce najneskôr posledný pracovný deň predo dňom konania volieb, teda pred 1. kolom volieb najneskôr 15. marca a pred 2. kolom volieb najneskôr 29. marca. Obec vydá hlasovací preukaz bezodkladne. V písomnej podobe treba dbať na to, aby žiadosť o vydanie hlasovacieho preukazu dostala obec najneskôr 15 pracovných dní pred voľbami, teda pred 1. kolom volieb najneskôr 25. februára a pred druhým kolom najneskôr 11. marca. Rovnaké termíny platia aj pre doručenie žiadosti elektronickou poštou. E-mailovú adresu, na ktorú ju možno poslať, by mala obec zverejniť na svojej webstránke, respektíve na úradnej tabuli. Žiadosť o vydanie hlasovacieho preukazu musí obsahovať meno a priezvisko voliča, jeho rodné číslo, štátnu príslušnosť, adresu trvalého pobytu (obec, ulica, číslo domu) a korešpondenčnú adresu, na ktorú obec doručí hlasovací preukaz, ak je odlišná od adresy trvalého pobytu. Požiadať o vydanie hlasovacieho preukazu môže za voliča aj ním splnomocnená osoba. Urobiť tak môže najneskôr v posledný deň predo dňom konania volieb a žiadosť musí obsahovať meno a priezvisko voliča, jeho rodné číslo, štátnu príslušnosť a adresu trvalého pobytu. Obec zašle hlasovací preukaz voličovi na adresu trvalého pobytu, ak v žiadosti neuvedie inú korešpondenčnú adresu, najneskôr tri pracovné dni od doručenia žiadosti doporučenou zásielkou „do vlastných rúk“. Ak volič v písomnej žiadosti alebo elektronickej žiadosti uvedie, že hlasovací preukaz prevezme iná osoba, musí v žiadosti uviesť jej meno, priezvisko a číslo občianskeho preukazu. Podpis voliča na žiadosti nemusí byť úradne osvedčený. Táto osoba je povinná prevzatie hlasovacieho preukazu potvrdiť svojím podpisom. Volič, ktorému vydali hlasovací preukaz, môže voliť aj vo volebnej miestnosti, do ktorej patrí podľa svojho trvalého pobytu, avšak len s hlasovacím preukazom. Hlasovací preukaz je platný len pre ten deň konania volieb, ktorého dátum je na ňom uvedený a len spolu s občianskym preukazom. Každý volič, teda občan Slovenska, ktorý dosiahol vek aspoň 18 rokov, musí vo volebnej miestnosti preukázať svoju totožnosť okrskovej volebnej komisii. Pri občanoch s trvalým pobytom na Slovensku na to slúži občiansky preukaz. Ak volič hlasuje mimo miesta svojho trvalého pobytu predloží spolu s občianskym preukazom aj hlasovací preukaz, ktorý mu okrsková volebná komisia zoberie. Občan Slovenska, ktorý nemá trvalý pobyt na území Slovenska, preukáže svoju totožnosť slovenským pasom a súčasne okrskovej volebnej komisii predloží čestné vyhlásenie o trvalom pobyte v cudzine. Toto vyhlásenie nemusí byť úradne overené a jeho vzor možno nájsť na webstránke Ministerstva vnútra - http://www.minv.sk/?prezident-info1. Okrsková volebná komisia následne voliča dopíše do zoznamu voličov, čo zaznamená i v jeho pase a čestné vyhlásenie o trvalom pobyte v cudzine pripojí k zoznamu voličov.


Zomrel Peter Tork, člen skupiny The Monkees

WASHINGTON. Peter Tork, člen americkej poprockovej skupiny The Monkees, zomrel vo štvrtok vo veku 77 rokov. Informovala o tom tlačová agentúra DPA. Príčina jeho smrti nebola bezprostredne známa, avšak v roku 2009 hudobníkovi diagnostikovali vzácny druh rakoviny postihujúcej jazyk. Tork, narodený v roku 1942 ako Peter Halsten Thorkelson, hral v The Monkees na basovú gitaru a klávesový nástroj. Naspieval i niekoľko skladieb skupiny vrátane Long Title: Do I Have to Do This All Over Again. Najväčším hitom skupiny bola pieseň I'm a Believer, ktorá sa v roku 1966 dostala na prvé miesto rebríčka Billboard. Skupinu, ktorú popri Torkovi tvorili Davy Jones, Micky Dolenz a Michael Nesmith, vytvorili producenti so zámerom konkurovať britským The Beatles, ktorých v roku 1967 predstihli v predaji platní. Skupina fungovala až do súčasnosti a vydala celovo 12 štúdiových albumov, z ktorých posledný vyšiel vlani.


Federálny súd rozhodne o ďalšej pokute pre Volkswagen

Súd v Detroite prejedná podmienky dohody, na základe ktorej má Volkswagen v kauze falšovania emisných testov zaplatiť ďalšiu pokutu.

DETROIT. Americká vláda a spoločnosť Volkswagen (VW) vyzvali v piatok súd, aby schválil podmienky dohody, na základe ktorej má nemecká automobilová skupina v kauze falšovania emisných testov zaplatiť pokutu 2,8 mld. USD. Otázku prejedná v piatok v Detroite federálny sudca Sean Cox šesť týždňov po priznaní Volkswagenu, že klamal americké úrady, keď v približne 600 tis. dieselových vozidlách používal softvér, pomocou ktorého sa vyhýbal dodržiavaniu amerických pravidiel v oblasti emisií.Na posúdenie dohody o priznaní viny a pokute medzi automobilovou skupinou a federálnym ministerstvom spravodlivosti si predtým sudca vyžiadal viac času. V osobitnom občiansko-právnom spore s federálnou vládou sa Volkswagen tiež zaviazal k zaplateniu pokuty 1,5 mld. USD. Koncern musí v USA ďalej vyčleniť 11 mld. USD na spätné odkúpenie áut zasiahnutých emisnou kauzou a iné kompenzácie pre ich majiteľov.Volkswagen v septembri 2015 priznal, že inštaloval softvér, ktorý aktivoval kontrolu emisií počas úradných testov a vypínal ju počas riadnej cestnej premávky. Americké regulačné úrady začali vec prešetrovať po tom, ako Univerzita Západnej Virgínie zistila rozdiely medzi emisiami počas testovania a v reálnej premávke.